
Félix Morisseau-Leroy (Moriso-Lewa) fèt Gran- 
gozye. L al lekòl Jakmèl, Pòtoprens, Nouyòk 
(CUNY, New School for Social Research, Colum- 
bia University, MA 1943. Li vizite yon kantite 
peyi, li kontre yon bann grannèg, li li yon pil gwo 
liv, wè gouvènman monte, gouvènman tonbe, 
tande tout kalite koze sou sa k fèt ki pat dwe fèt, 
sou sa ki pa fèt ki te dwe fèt. 

Moriso gen chans li pase douz an l ap frekante 
moun bò kote li fèt la, tankou li pral frekante lòt 
moun nan lòt vil kou Laavòn, Kito, Pari, Lond, 
Atèn, Abome, Akra, Daka, Bèlen (Wès e Ès), Prag, 
Boudapès, Vasovi, Moskou, Alje, Kenston, etsetera 
era. Moriso-Lewa rive fè rekonèt lang pèp ayisyen 
an nan tout peyi, yon literati kreyòl ki di tout sa l 
vle di. Se tout fyète l. 


DYAKOUT 


1 


Kristyan Bolye o, 

M ap ekri yon liv kreyòl 

M ap ekri pou ou 

Pou tout moun ou te renmen 

M a voye l Lamatinik 

M a voye l Lagwadloup 

Voye 1 Lagiyan 

Voye 1 Lil Moris pou yo li l 

Ma voye l Lalwizyan tou 

Mali] nan radyo pou tout moun tande 
M ap ekri yon liv nan lang pa m 
Mesye a yo mèt ri 

M konn sa m ap fè 

M gen 2 ou 3 bagay pou m di 

M gen yon koze pou m koze 

Ak moun pa m 

M bezwen moun pa m konprann 
Pawòl m gen pou m di la a 

M bezwen nèg pa m tande 


LT 


Yon koze k ap pale depi kèk jou 

M gen yon istwa pa m pou m rakonte 
Nan jan pa m. 

Gade nou 

Gade n byen 

Ou wè koulè n 

Ou pa kapab di nou reskonsab 

Sa k ap pase depi 2000 ane 

Nan tout lòt peyi la yo 

Men nou kapab gen kichòy pou n di tou 
Kite n wè si n pa ta fè yon kou tou 
Nou gen lang nou 

Nou gen mizik nou 

Danse pa n 

Nou gen peyi pa nou 

An n seye san gen la a 

Pou n wè sa k arive. 


Nou tout, nou pale kreyòl 
Gen 2 ou 3 mesye k pale franse tou 
Yo konprann bèl franse se lespri. 


Mwen menm m ap ekri kreyòl 
Sa k pa kontan ... 


M gen yon dyakout koze 
Pou n koze 


JANN wa n 


Yon pakèt zafè | 
Pou n gaye | 
Yon kokenn chenn eskandal | 
Pou n pete. | 

| 


Sa pap pase konsa | 
Se pou tout moun koute. | 


M ap di jan nou move 
M ap di jan nou bon 
| M ap di jan nou lèd 
Di jan nou bèl 
Di jan nou jenn 
Jan nou vye 
Jan nou rayi lòt | 
Nou renmen lòt | 
Nou chante danse | 
Nou redi travay. 


Kote ou pran nou tris la? | 
Nou pa pi tris pase lòt 
Sèlman lè n ap ri | 
Yo vle kriye j 
Yo vle ri | 
Lè n ap kriye | 
Kan n ap bat tanbou | 
Se pa menm bagay | 
Lè sa a, nou pa nou 

| E plis nou pa nou 

Plis nou se nou 


Kan tanbou bouyi 


Bagèt ap tonbe sou po kabrit 
Pi dri pase lapli 

Nou pa nou 

E nou se nou 

Tanbou pran nanm nou 

Li brase si tèlman 

Li chavire n li drese n 
Nou pa fouti tonbe 
Lè konsa, nou se nou. 


Se bon 

Se bon, jij 

Se bon, pè 

Se bon, depite 


Se bon, gran prevo 


Se bon, Anprè 
Sa w vle m di w 


Se bon 

Sa m kapab di 
Se bon 

Se bon, jij 

Jije m 

Kondane m 
Akite m 

Se bon, pè 
Batize m 
Konfese m 
Konminyen m 
Konfimen m 
Antere m 
Chante libera m 
Se bon, depite 
Bat do m 

Vote pou ou 

Se sa 

Manje manje m 


MON a (PS 


Domi nan kabann mwen 
Pitit fi m ap fè kafe 

Ala bon bòn atoufè 

Sa ta fè lavil 

Se bon 

Polis o! 

Kale m, polis riral 
Baton san memwa 

Se bon polis 

Arete m 

Lage m anvan eleksyon 


Se bon, uisye 

Se bon, apantè 
Degèpi m 
Desantdelye m 

Sa pou m di pase sa 


Se bon 

M di: se bon 

Se bon, depite 

M a sou byen sou 
Pou eleksyon 

Se bon, pastè 
Konvèti m 
Sivilize m 

Se bon 

Di m pawòl: frèrrr la... 
Di 1 ankò 

Mete m nan folklò 


Fè liv ak mwen 
Achte m bon mache 
Vann mwen chè 

Se bon. 


W k LÈ 


Ektò Ipolit mouri! 

Ipolit mouri! 

Popo mouri! 

Mezanmi! Gade je li 
Gade chive l 

Gade men 1 

Ektò Ipolit mouri! 

Ki kote ou kite penso la yo? 
Kote ou kite bato a? 

O! Sa na di Magrit? 
Ektò Ipolit mouri! 

Kriye kriye n, medam. 
Rele rele w, Lasirèn. 

Bo fwon li. 

Ektò Ipolit mouri! 

Sa k a gade sobagi a la? 
Sa k a gade zanfan la yo? 
Sa k a sonnen ason an? 
Ektò Ipolit mouri! 

Popo te mennen nou Lamerik 
Mennen nou Lafrik 
Mennen nou a Pari 

Ektò Ipolit mouri! 

Gade non: 

Ektò Ipolit mouri! 

Koute non: 

Ektò Ipolit mouri! 


=ti- 


... 


| Li mouri | 
| Li mouri. / 
Rele, Lasirèn | 
Tout vèt pali | 
Tout wouj blanchi 
Tout ble blemi. 
Ektò Ipolit mouri! 
Fò n kriye | 
| Popo mouri | 
Fò nrele | 
Popo mouri j 
Fòn di w | 
Popo te gran | 
Popo te bèl | 
Popo te renmen nou | 
Popo fè n antre nan Palè | 
Popo fè n antre nan Linèsko 
Popo fè n travèse lanmè! 
Nan Life, se Popo | 
Nan Vogue, se Popo | 
Epi, li mouri | 
Sa k a wete sa nan tèt nou? | 
Sa k a wete sa nan kè nou? | 
Ou pa tande pent lan mouri? | 
Malè arive 
Sa fèt vre. j 
De je l fèmen | 
De men l rèd. 
Li pa ri. 
Li pa fache. | 


AN (e 


Popo mouri 

Pyebwa fennen 

Zwazo pa chante 

Solèy pa klere 

Lalin pa leve 

Popo mouri. 

Kote lwa yo? 

Kote lesen? 

Kote lèmò? 

Ektò Ipolit mouri! 

Agwe tire de kout kannon 
Pou Ektò Ipolit ki mouri 
Koulèv Madlèn la met tèt li 
Sou pye sèkèy la 

Ektò Ipolit 

Ektò Ipolit 

Voye nouvèl la Nouyòk 
Voye nouvèl la a Pari 
Voye nouvèl la Riyo 

Voye nouvèl la pou Magrit 
Voye nouvèl pou De Witt 
Li mouri ak penso l nan men] 
Ektò Ipolit mouri 

Li mouri tablo 1 douvan l 
Li mouri rèv li nan kè li 

Sa na di Fito? 

Sa na di Milo? 

Sa n a di Breton? 

Sa n a di Mabille? 

Ektò Ipolit mouri. 


Oto a pa rete 
Anba laplenn | 
Oto a pase | 
L kraze yon ti kochon | 
Li pa rete | 
Se ti kochon laplenn | 
Li pa rete | 
Metrès ti kochon an | 
Soti gran chimen | 
Li gade anwo | 
L gade anba | 
Oto a pa rete | 
Li ranmase ti kochon l | 
Oto a pa rete | 
Anwo laplenn | 
Oto a pase | 
L kraze yon ti nègès 

Li pa rete 

Se ti nègès laplenn 
Li pa rete ! 
Manmanti fi a | 
Pete rele gran chimen an 

Li gade anwo 

L gade anba 

Oto a pa rete | 
Polis riral | 

Ta v ale pale nan pòs 

Ta v ale deranje kaporal 

Pou oto a ki pa rete 

Se timoun laplenn 

Oto a pap rete. 

Anba laplenn 

Tout ti medam la yo 

Ap lave trip 

Oto a pa rete 

Anwo laplenn 

Tout ti medam 

Apral chante kantik 

Oto a pa rete 

Anba laplenn 

Anwo laplenn 

Timoun kou granmoun 

Ap pale anpil 

Oto a pa rete 

Yo di: se oto Shada! 

Se sa k fè l pa rete 

Yo di: 1 sanble oto msye Lewa 
Men li ta rete. 

Depi ou tande se oto gran nèg 
Li pap rete 

Metrès ti kochon va reziyen l 
Oto a pa rete 

Tout moun ap fè griyo 

Anba laplenn 

Manman ti nègès pou konsole l 
Oto a pa rete 


La fè bèl veye, bèl antèman | 
Pou pitit fi 1 san repwòch | 
Oto a pa rete | 
Anba laplenn | 
Ti medam la yo ap lave trip | 
Fè griyo ! 
Anwo laplenn 

Ti mesye la yo ap bwè kleren j 
Chante kantik, jwe kat | 
Oto a pa rete | 
Pa deranje kaporal | 
Oto fin ale | 
Mouri jodi, mouri denmen 
Metrès ti kochon an di: 

Ti kochon m sa a | 
Se tou sa m di. | 
Manman ti nègès la di: | 
Jou va jou vyen | 
M pa di pase sa | 
Anba pye mòn lan | 
Oto a chanje vitès 

Yon ti gason di: ala bèl oto | 
M ta fè l kraze m ak plezi. | 

Touris, pa pran pòtre m 

Pa pran pòtre m, touris 

M twò lèd 

M twò sal 

M twò. mèg 

Pa pran pòtre m, blan 

Msye Eastman pap kontan 
M twò lèd 

Kodak ou a va kraze 

M twò sal 

M twò nwa 

Blan parèy ou pap kontan 
M twò lèd 

M a pete kodak la 

Pa pran pòtre m, touris 
Kite m trankil, blan 

Pa pran pòtre bourik mwen 
Bourik isit pote twòp chay 
Bourik isit twò piti 

Bourik isit pa manje 

Pa pran pòtre bèt mwen 
Touris, pa pran pòtre kay la 
Kay mwen, se kay pay 

Pa pran pòtre joupa m 
Joupa m, se kay tè 

Kay la tou kraze 


W 


Ale tire pòtre Palè 

Ale tire pòtre Bisantnè 
Pa pran pòtre jaden m | 
M pa gen chari 

M pa gen machin 

M pa gen traktè 

Pa pran pòtre pyebwa m 
Touris, m pye atè | 
Rad mwen tou chire j 
Malè nèg pa gade blan | 
Men, touris, gade chive m | 
Kodak ou pa abitye ak koulè m | 
Kwafè w pa abitye ak chive m 
Touris, pa pran pòtre m 

Ou pap konprann pòz mwen 
Ou pap konprann anyen 
Nan zafè m, touris 

“Gi mi fay sens”! 

| Epi, ale fè chimen w touris! 


1 “Give me five cents” 


a. gen 


Men jan sa te pase 
Jezi Kri te gen pou l mouri 

Tou sa ou ta fè 

Se pou l ta mouri 

Pilat te bo di: non 

Kayif la pèsiste l si tèlman 

Yo kondane nonm lan 

Li pat manje depi de jou 

Feblès fin anpare l 

Pou l monte Mòn Olivye a 

Ak de branch bwa sou do l 

L tonbe l leve 

Pilat tap gade sa ak lapenn 
Tout solda women la yo la ap gade 
Se lè a yon nèg vin pase 

Simon Sireneyen 

Yon gwo nèg 

Kou Paul Robeson 

Vin ap pase 

Li gade sa kou nèg konn gade 
Pilat santi sa ki nan kè nèg sa a. 
Li fè sòlda a yo yon siy 

Yo tout tonbe sou Simon 

Yo bat li byen bat 

Epi yo di l: pran kwa a oupote l 
Simon pran kwa a ak yon men 


oo e= 


| JAM 


Li pran l nan men blan an | 
Li kouri ak li | 
Li tonbe chante 
Li tonbe danse | 
Li danse li chante | 
Li kouri monte pi wo 
Li kite tout moun lwen dèyè 
Li retounen, li danse li chante 
Li fè kwa a vire sou tèt li 
Li voye kwa a anlè 
Li atrap kwa a 
Li pase l nan janm li 
Li voye l anlè | 
| Kwa a rete danse anlè pou kò l | 
Tout moun rele mirak | 
| Kwa a desann ankò 
Simon pran l 
Li danse kont li ] 
Anvan l renmèt Jezi l 


Depi lè a kou yon kwa twò rèd 
Kou yon chay twò lou pou blan yo 
Yo rele nèg vin pote l. | 
Epi nou danse, nou chante | 
Bat tanbou, jwe vaksin | 
Do n laj. 
Nou pran kwa, pran fizi l 
Pran kannon ride blan pote | 
Pran krim, pran peche 

Ride tout moun pote. 


mann DI — 


Pou J.J.D. Anbwaz 


Mèsi, Desalin 

Papa Desalin, mèsi 

Chak fwa m santi sa m ye 

M di mèsi, Desalin 

Chak fwa m tande yon nèg koloni 
Nèg ki poko lib pale 

M di: Desalin, mèsi 

Se mwen k konnen sa ou ye pou mwen 
Mèsi, papa Desalin 

Si m yon nonm 

Se pou m di: mèsi, Desalin 

Si m ouvè je m gade 

Se gras a ou, Desalin 

Si m leve tèt mwen pou m mache 

Se gras a ou, Desalin 

Chak fwa m gade lòt nèg 

M di: mèsi, Desalin 

Lè m wè sa k ap pase lòt kote 

M di: mèsi, Desalin 

Lè m tande blan yo pale 

M di: papa Desalin, mèsi 

Lè m tande kèk nèg parèy mwen pale 
M di: mèsi, papa Desalin 

Se mwen k konnen sa ou ye pou mwen 

|` JAM — We | 


Towo Desalin 

Desalin, san mwen 

Desalin, de grenn jem 

Desalin, zantray mwen 

Se mwen k konnen 

Se pou tout nèg di: 

Mèsi, Desalin | 

Se ou k montre nou chimen nou j 

Mèsi Desalin | 

Se ou k limyè nou | 

Desalin | 
Se ou ki ban n tè n ap pile a | 
Syèl ki sou tèt nou an 
Pyebwa, larivyè 
Lanmè, letan, se ou 

| Desalin, se ou k ban n solèy | 
Ki ban n lalin j 

| Ou ki ban n sè, frè n | 
Manman, papa n, pitit nou | 
Se ou ki fè n yon jan, yon mannyè j 
Nou pa kou tout nèg 
Si m gade tout moun nan je 
Se ou k ap gade yo, Desalin 
Se ou ki ban n dlo pou n bwè | 
Ou ki ban n manje pou n manje | 
Mèsi, papa Desalin. 
Epi, se ou ki ban n kay pou n rete 
Ou ki ban n kote pou n fè jaden 
Se ou k montre n chante 
Ou k montre n di: non 

Yo di gen nèg ki di: wi, wi, 
Gen nèg ki di yèssè, 

Ou montre n di: non 
Desalin, montre tout nèg 
Tout nèg sou latè di: non 
Mèsi, papa Desalin 

Gen nèg ki vle esplike: 
“Tan jodi pa tan pase 

E ke wi alèkile 

La fraternité humaine 
L'humanité, la civilisation” 
Tou sa, se franse 

Mwen menm, se Desalin m konnen 
M di: mèsi, papa m 

Se ou k fè m 

Manman m se pitit ou 

Ti gason m, ti fi m, se pitit ou tou 
Mèsi, Desalin 

Pitit pitit mwen, se pitit ou 

Wa Desalin, mèsi 

M pa bezwen pale pou drapo a! 

Pa bezwen pale pou Lakayè 

Pou Gonayiv! 

Yo di sa deja 

E ki moun k ap tande sa ankò? 
Mès rekwiyèm 17 Oktòb? 

Ki moun ki pral Katedral? 

Diskou Minis? 

Ki moun k ap koute sa? 

Men, sa m di la a 


| AM 


Se yon sèl mo: mèsi | 
Mèsi Desalin papa m | 
Gen moun ki pa konnen | 
Fò m di yo 
San ou nou pa ta la a ] 
Mèsi, papa Desalin 

Epi, fini ak Patè Nostè w la a | 
Monseyè, Desalin pa mouri | 
Ase pale franse, minis j 
Desalin pap janm mouri 
Desalin la j 
Nèg sa ata kapab mouri! | 
Desalin nan kè m | 
Lamopye | 
Desalin ap veye | 
Yon jou, Desalin va leve 

Jou sa a, nou tout n a konnen | 
N a konnen si 1804 | 
N a konnen si Lakayè | 
N a konnen si Lakrèt-a-Pyèwo | 
N a konnen si Vètyè 

Desalin te fè tou sa | 
Pou ti nèg ekri pwèm ] 
Pou minis fè diskou l 
Pou pè chante Te Deoum | 
Pou Monseyè bay labsout 

Desalin pa bezwen labsout 

Tou sa Desalin fè bon 

Yon jou Desalin va leve 

W a tande nan tout lanmè Karayib 


e 


Y ape rele kote l 
Desalin pran lèzam 

Arete l 

Lè a, w a tande vwa l kon loray 

Tout nèg koupe tèt boule kay 

W a tande nan tout Lamerik 

Y ape rele: rete l 

Vwa Desalin deja nan radyo 

Koupe tèt boule kay 

Nan tout Harlem, Desalin ap mete lòd 
W a tande: bare Desalin 

Jouk Dakar 

Jouk Johannesburg 

W a tande: kote Desalin pase? 

Koupe tèt boule kay 

Desalin pa bezwen labsout 

Pa bezwen padon Bondye 

Okontrè: Desalin se bra Bondye 
Desalin, se jistis Bondye 

Pa bezwen Patè Nostè Monseyè 

Ni eskiz nèg yo vle mande blan yo 
Desalin pa bezwen 

Pou tou sa l fè m di: papa Desalin, mèsi 
Pou tou sa l pral fè 

M di: mèsi, papa Desalin. 


Aa 


M prale fè yon ti vwayaj nan lalin 
Anba isit m bouke soufri 

Bò isit bagay la gen tan di 

M pral fè yon ti vwayaj nan lalin 
Yo di m la nan pwen sa 
Nanpwen bon moun vye moun 
Nanpwen nèg sòt ak nèg lespri 
Nanpwen moun lavil ak moun nan mòn 
Tout òm se lòm nan lalin 

Tout òm pale yon sèl lang 

M pa kapab ankò sou latè a 
Sivilizasyon ap pete fyèl mwen 
Sivilizasyon ap wete nanm mwen 
Kote ou vire gade 

Moun ap touye moun 
Sivilizasyon ap fini ak ras la 

M pral rete nan lalin 

Yo di m la bon 

Sivilizasyon fin pase depi lontan 
Moun la bliye move tan saa 

M pral fè yon vwayaj nan lalin 

Yo di m la nanpwen wa 
Nanpwen chèf seksyon 
Nanpwen jijdepè 

Nanpwen uisye 

Nanpwen pap seyè 

Fò m al fè yon vwayaj nan lalin 

E bèl yo di m la bèl 

Lannuit fè klè pase lajounen 

Pa gen lè pou nèg dòmi 

Pa gen jou pou travay jou pou banbòch 
Lannuit ou gade latè klere 

Latè klere pase solèy 

Zetwal tou pre w kou koukouy sou pyebwa 
Nanpwen chalè 

Nanpwen fredi 

Nanpwen mizè 

Nanpwen labou 

Tout nèg bliye lagè 

Bliye Sivilizasyon 

Kou granmoun bliye kòklich, 

Lawoujòl ak dantisyon. 

M pral viv nan lalin 

Leswa m a tire kont pou timoun 

Madi yo tout tan latè ap vire 

Gen yon gwo madanm 
Yon gwo lougawou fanm 
Yo rele sivilizasyon 

K ap kraze ti nèg kou foumi. 


Lapli, tonbe, tonbe 

Lapli, tonbe 

Tonbe, lapli 

Ala bèl lapli 

Tout bèt kontan 

Ala plante n a plante denmen 


Tout lannuit nou pral reve lakansyèl. 


Me. | (È 

Leogan-Difò 
Chofè pa gen byen pou l wè 
Nuit kon jou 

Nou pa gen byen pou n wè 
Lapli tonbe Bèladè 

Larivyè desann Kay-Jakmèl 
Vakabon pa gen byen pou l wè 
Papa w plante jaden kaotchou? 
Vire tounen pyès derechany 
Nègès yo biye bèl wòb 

Timoun yo manje anpil 
Leogan-Difò 

Nuit kon jou 

Madan Sara, ou prale? 

Bèf chenn pa gen byen pou l wè 
Dòmi leve 

N pa gen byen pou n wè 
Gazolin pa dlo 

Monte non, makonmè 
T.M.F.V.P. 

Tout Moun Fèt Pou Viv 
Kamyon make: Patou 

Si ou pa rive Okap 

M a mennen w Jeremi 

Chofè pa gen byen pou l wè 
Leogan-Difò 


Tèt mato, wete kò w 

Trafik sa a, pa trafik bogota 

Malere pa gen byen pou l wè 
Chofè asfal, wete kò w 

M rele kamyon m: Dantèl 

Se nan Pas Mouye, n a wè 

N a wè dantel jipon gwo medam 
M rele kamyon: Do Do La 

Kòm si malere te gen dwa dòmi 

Lè se pa pousyè se labou 

Tèt mato pa ka parèt isit 

Chimen m pase sou kote Pon 

Ou vle n gen byen pou n wè 

M ap woule sou kat wou kare 

De fwa, m ta met tèt mwen sou volan m 
Nan yon pant Pilbowo 

M ta met tèt mwen sou volan m 

M ta dòmi jouk lane 2100. 

M jete m nan laliy Pòtoprens 

Se pa tout chofè ki ka fè laliy 

Se yon metye apa 

Gen boujwaz k ap monte nan machin ou 
Li kapab bliye bous li lakay li 

Gen de blan, blan touris ameriken 
Fò ou kapab pale angle ak li. 

E gen lòt blan ki fin tounen ayisyen 
Depi sa nan pale kreyòl 

Ou konn 2 gouden se 45 kòb 

Laliy se bagay ki difisil 

Pran woulib 


ON. ne 


Nan bay yon ti woulib 

2 ti woulib 

3 ti woulib 

Lè w gade, ou rive kote ou ta prale a 
Men kan yon zanmi bare 

Li parèt devan w 

Nanpwen mwayen akselere 

A! Laliy Pòtoprens gen mèt li 
Chofè ak pyeton se youn ride lòt 

Fò yon nonm pa twò prese 

Y asifle w, y a pran nimewo w 
Kontravansyon va fè w fè fayit 

Epi s ou pa vle mouri sou volan 

Fòk ou mennen kèk timoun pran van 
A! Sa a pa manke 

Gen menm twòp 

E de fwa yon gran nèg rele w 

Ou mande: Mèt, ou allez-vous? 

Li reponn ou: “Enben, m pral lwen 
M a desann nan tèl kafou”. 

Lè sa a, se ou k pou konnen 

Pou w konprann si se razè 

Si se konbinezon, si se kamouflaj 

Si se politik, si se menaj 

A! Pa janm manke yon gran nèg 

Li pa gen lè pou 1 ap woule nan ofisyèl 
Ou la a, w estasyonnen 

Ou pale pou kò w! 

Ou pale pou kò w! 

Kòb gazolin lan pa vle rantre 


Ni 


W estat, ou gaz 

Ou pa konn kote yon djòb mawon soti 
Lè ou fin depoze, ou touche | 
Ou santi ou bèl gason |i 
Lè konsa, ou ranmase yon zwa 
N al pran van 

Moun ki pa konnen 

Yo di chofè laliy, se atis. 

Pou Odnèl David 


Bravo, maren, nou se gwo nèg 
Rele van, matlo, nou se gwo nèg 
Kouray, se pan 

Grangou, se pan 

Akalmi, se pa nou 

Solèy, se pan 

Lapli pa fè n pè 

Gwo van pa fè n pè 

Gwo lanmè, se betiz o 

Tanpèt, se pa n 

Nofray, se pan 

Naje, se pa nou 

Koule, se pan 

Reken, se pan 

Mouri, se pan 

Matlo, men solèy la dèyè zetwal 
Ann ale. 


W è. 


lè | 


Yo di travayè pa gen dwa pran midi | 
M pral pale pou yo 
Yo di travayè pa gen dwa pran midi 
M pral pale Bondye pou yo | 
Yo di travayè pa gen dwa pran midi | 
M pral pale enjenyè pou yo | 
Koute: travayè pa gen dwa pran midi | 
Fò m pale pou yo j 
Tande: travayè pa kab pran midi | 
Ma val pale pou yo. j 
| 
| 


Mesye, men chèfdekip la pikwa 


Mesye, pikwa 

Pikwa pou chèfdekip 
Mesye, pikwa 

Pikwa non pou fòmann 
Mesye, pikwa 

Pikwa pou enjenyè. | 
Travayè pa gen dwa pran midi | 
M pral pale gangan m pou yo 
Travayè pa gen dwa pran midi 
M pral pale chèf la pou yo 

Bèt sal yo pa konnen midi 

Fò m pale prezidan pou yo 
Sanzave pa sa nan midi 

M a pale sendika m pou yo. 


(ea 


Pou Doktè Prays-Mas 


M dòmi, m reve m ale sou lanmè 
Tanpèt la bare mwen 

M dòmi, m reve m ale nan vwayaj 
Larivyè desann 0 

M ape mande: ki bagay sa a? 

M ape mande: ki koze sa a? 
Lansavo, tè a tranble 

Tout bon: men, ki koze sa a? 
Miragwan, tè a tranble. 


M dòmi, m reve m ape koupe bwa 
Manchèt mwen pa file 

M dòmi, m reve m ape koupe lyann 
Kouto mwen pa koupe 

M ape mande: ki pawòl sa a? 

M ape mande: o! Ki devenn sa a? 
Grangozye, kay mwen boule 
Mezanmi mwen: ki devenn sa a? 
Lagonav, joupa mwen boule. 

M dòmi, m reve m tape bwè bouyon 
Dan mwen rache 

M dòmi, m reve m tape monte chwal mwen 
Kòd li kase 

Ban mwen nouvèl: sa sa ye sa? 

Fò n mannyè di m: ki koze sa a? 

A 


Nan Ginen jwèt la gate 
Nan Lafrik o! Zafè pa bon 
N a sonnen ason pou rele lwa yo. 


N anpil, anpil 

N anpil, anpil 

Anpil 

Anpil 

Kenya, Daomen, Togo 
N anpil, anpil 

Anpil 

Anpil 


M dòmi, m reve sou lanmè m te ye 
Zetwal leve gran jou 

M dòmi, m reve nan peyi m m te ye 
Solèy klere lannuit 

Ou va di yo: malad la geri o 

Pote nouvèl la: mò yo pale o 

Lafrik kanpe: koute sa l ap di 
Daomen leve: tande sa l pral di 

Si lè a rive, ma sanble moun nou. 


mi BÈ jw 


e 


DYAKOUT 
2 


Mwen menm ou menm 


Mwen menm ou menm li menm yo menm 
Kan m di mwen se li menm 

Lè m di li se ou 

Yo se mwen se li se ou menm 

Nou se nou menm menm 

Nou tout fin vye lèd 

Nou tout koupab kou inosan 

Ak yon peyi sou bra n 

Kou yon timoun malad. 


PW... Me 


Afich se zam 


M pa ekri prèm 

Pou zòt ak bouch yo kou bounda poul 
Vin resite nan salon 

Sa m ap di la a se yon koze 

Pou n lage nan radyo Laavan 

Pou tout pèp ayisyen tande 

Se yon afich pou n kole sou tout miray 
Pòtoprens 

Sou tout poto elektrik Jakmèl | 
Sou poto telefòn depi Miragwan jouk Gonayiv 
Depi Wanament jouk Pilbowo 

Se yon gazèt pou n kloure 

Sou tout pyebwa nan Mapou 

Sou tout Forèdepen 

Se yon trak pou n simen 

Nan tout mache riral Grandans 

Sou tout wout Leogan-Difò 

Na fè ti kannòt papye ak li pou timoun jwe 
Nan tout Letan Somat 

N a vlope pwèv ak li pou kwizinyè k jwenn li 
Konn sa k nan tyò machann kenkay 

Ma voye l Lamatinik Lagwadloup 

Lagiyan Lil Moris 

Pou sa k ap lite la pa fin dekouraje nèt 

N a voye l jouk nan Ginen Bisao 


ON, l (Re 


Pou yo mete l an poular 

Jouk Angola jouk Mozanbik 

Pou yo mete l an touge 

Kanta Vyetnam 

Fò n voye yon kantite Vyetnam 

Kote yon ti pèp fè B 52 tounen ranyon 

N a voye l Lalwizyan pou sòlda meriken ki li 1 
Vire sou Pentagòn 

FM yo ba yo pou yo touye frè n yo 

Na voye yon bon pakèt nan prizon Kalifòni 
Pou Anjela Devis foure anba tèt li 

pou 1 dòmi byen 

Fò n jwenn yon jan yon mannyè 

Pou Toupamawòs la yo ganyen l tou 

Epi dwe gen yon mwayen 

Pou n glise 1 Fò Dimanch 


Pou sa k pankò mouri konnen 
Bik saak nan menm laa 
Se zam m ap met sou tout lenmi toupatou. 


Wòkfèlè 


M fou pou anti-kòminis pòv yo 

K ap tranble pou yo pa pataje 

Sa yo pa ganyen ak lòt moun 

Ki krè yon sanzave kon mwen 

M kapab gen menm tèt chaje 

Ak Nèlsonn 

Wòkfèlè 

Ki pap gen anyen pou l pèdi lè kominis 
Pran peyi meriken 

Li ka toujou ale gade ti tablo l 

Nan mize piblik lit lit 

Kan tonton makout Pòtoprens wè Nèlsonn 
Yo rekonèt li tousuit 

Yo di se nèg pa nou sa a. 


eee 


W . 


Pye atè 


Yo mete m deyò Fò Dimanch san sentiwon | 
Pye atè | 
M di kite m jete m nan foul Gran Ri a | 
Gran Ri te vid kou savann dezole | 
Men tonton makout nan chak kwen | 
Ak fizi revòlvè | 
Move kou kong ] 
Yon pòv malere k ap mache | 
San soulye sa ou kapab di l | 
Epi m sonje yo defann mache pye atè | 
Nan Gran Ri 
M fè sa pou m kouri 


Tonton makout anwo 
Tonton makout anba | 


Yon nèg ki reyisi chape Fò Dimanch 
Pouki lavi se yon degi Bondye ba li | 
Gade m m pral mouri ak yon bal nan do m | 

Pou dan ri. | 

Bèl syèl 


Jou sa a yo tap tire sou wout Petyonvil la 
Nou ta kapab tande jouk Vila Kreyòl 

Bri kò ki tap tonbe kou zaboka y ap kouyi 
Pitit gason n lan parèt nan yon djip 
Blenm kou lanmò 

Li te fèk pase sou wout la 

Manman l leve je l anlè 

Pitali di m 
Syèl la te si bèl. 


Tonton Makout 


Yon ti bonnonm k ap jwe 

Grenpe sou yon branch bwa 

Manman lldi l pitit desann la a 

Yon tonton makout ki t ap pase mande l 
Ou vle m fè l desann pou ou 

li rale revòlvè l li touye ti nèg la. 


OEA 


Si ou wè yon bouzen yo rele OEA 

Kouri, pitit mwen 

Yon bouzen yo rele OEA an franse, 

OAS an angle, bouche nen w | 
Kouri, pitit mwen | 
Odè 1 se kont pou pwazonnen 

Lespri pitit pitit ou 

Si ou wè yon manman kannay yo rele OEA 
Mande pye sa m te manje | 
| Si yo nonmen non OEA douvan w 

Pa rete koute pase sa 

Grennen san gade dèyè 

Si ou wè yon restavèk yon tyoul yo rele OEA 
Pa rete tande sa li vle 

Bwaze kraze rak rele anmwe. 


Si Legliz 


Si legliz 
Si pap 

Si vatikan 
Pa fouti pwoteje gwo bèje l la yo 

Se pa ti mouton kou nou yo kapab sove 
M bouke wè vye granmoun sa a 
Ranmase tout byen m renmèt Anprè Seza 
Pou l vin rakonte m apre 
Se moun pa m li ye toujou. 


Dans 


Kou yon chwal anba kavalye 

Kou lanmè anba gwo van 

Kou yon zwazo k ap vole 

Kou yon pwason k ap naje 

Kou yon koulèv k ap file 

Nou danse lè n ap danse 

Nou danse lè kè n kontan 

Nou danse kan n gen chagren 

Kou pyebwa nan tanpèt 

Kou sòlda k ap goumen 

Kou timoun bèlmè y ap maltrete 
Kou yon fanm mari l ap bat 

Nou bliye tout bagay lè n ap danse 
Kou yon vye milèt k ap bwete 

Y ap fòse mache 

Kou vye krab bouke 

Y ap oblije trennen 

Kou yon kadav machwa mare 

Y ap fòse pale 

Nou danse nou danse nou danse 
Panyen n sou tèt nou nou pral nan mache 
Bourik nou douvan n 

N ap pouse l mache nan chimen jennen 
Nou danse danse toujou 

Kou yon zarenyen k pral sote 

Kou yon kòk ki pral chante 


15 


Kou matlo k ap goudiye 

Danse danse danse danse 

Nou danse lè nou grangou 
Danse lè vant nou plen 

Danse kan n ap travay 

Danse lè se banbòch 

Nan dòmi nou reve n ap danse 
Men denmen ak fizi nan men n 
Nou pral danse pou tou sa kaba 


WA n 


Sa klè 


Sa klè pou mwen sa klè kou dlo kòk 
Zafè nèg nwa ak nèg milat 
Zafè nèg ak blan 
Tonton makout milat pi rèd 
Pi rèd ankò pase sa k nwa 
Sa klè pou mwen kou dlo kòk 
Yon kochon vòlè ansasen kou Masferè 
M pap kite l vin chita Ayiti 
Pou anmède Fidèl Kastwo 
M ap konpoze chanson pou Nèlsonn Manndela 
Pou l pa mouri toufe nan prizon Robenn Aylann 
Lè l tande Hasting Benda ap tete lang 
Ak Apatayd 
M ouvri zam zou Moyiz Tchonmbe 
Pandan menm li sot Vatikan 
Chaje koule ba ak endiljans plenyè 
Sa klè pou mwen kou dlo kòk 
Ak vye po m plen twou bal 
Yo tire sou mwen Sen Domeng 
Yo tire sou mwen Pòtoriko 
Yo tire sou mwen Atlanta 
Yo tire sou mwen Pretorya 
Ak vye kò m plen mak kou 
Yo fout mwen toupatou 
M pral dòmi douvan pòt 
Kwame Nkwouma Konakri 


= — 


Pou nèg nwa ak nèg milat 
Pa met ansanm ak blan LOTAN yo 
Pou touye l. 


Chwal mwen sele 


Gen de fwa m pa mwen menm 

Gen yon lwa bosal k ap danse nan tèt mwen 
Yon lwa chagren k ap frape m atè 

Lè konsa m pa mwen menm 

Gen yon manman tanbou k ap bat nan kè m 
Yon michan vodou k ap danse nan kò m 

Lè konsa m pa ka di darling 

M a rele w zanmi-kanmarad 

Si ou pare kenbe men m 

Gen yon lwa revolisyon k ap bouyi nan san 
mwen 

Chwal mwen sele 

M prale 

Yon lanbi revolisyon ap rele m 

Si ou gen kouray kenbe men m 

Chwal mwen sele 

Ann ale. 


FONN -y SAA 


Enstriksyon sivik 


Fò n ekri yon lòt enstriksyon sivik 


derespekte pap la 
rele madichon sou tèt LOTAN 
kriye chalbari dèyè Etazini 


Se twa premye leson pou tout timoun lekòl 
aprann 


soutni Kiba 

tann pèlen anba pye tout lenmi 
Lafrik yo 

renmen Vyetnam pase manman n ak 
pitit nou 


Se twa devwa pou granmoun kou timoun 

Pa janm bliye 

Premye mo pou m montre pitit fi pitit mwen an 
Ki fèk fèt la 

Se Vyetnam. 


Antigòn 


Kite m ak Antigòn 

M gen de mo pou m di ak li 

Pa bezwen kriye pou Antigòn 
Pou mouri l abitye mouri 

Se jodi Antigòn ap mouri 

Nan tout kafou 

Nan tout teyat 

Depi 2500 zan y ap bat bravo 
Pou yon ti fi ki konn ki jan pou l mouri 
Lese m ak Antigòn 

Ale pale ak Emon 

Ale konsole Ismèn 

Ale pale anpil kou tout moun 
Yo di se peyi a ki plen devenn 
Yo di Antigòn se te fanm Polinis 
Se fanmi an k konsa 

Sa yo pa di sa yo pa di 

Ala pèp pale anpil 

Wa Kreon fèk vòlò kadav Polinis 
Ankò nan Kafou Tifou 

L al vòlò kadav Polinis 

Dèyè lakomin Jeremi 

L al vòlò kadav Polinis 

Jouk sou plas-dam Pòdpe 

Koute m byen Tigòn 

Se pa kapab ou menm k ap mouri tout tan 

Yon jou pou chasè yon jou pou jibye 
N ap met ansanm pou n chanje plak la 
Aswè a sa pap pase konsa 

Aswè a nou pral pran pat Wa Kreon. 


Chouchoun 


Kou m gen kochma 

Se tonton makout m plede reve 

Lòt jou m reve 

Y ap fè m pote sèkèy mwen sou do m 
Tout moun ap ri m nan tout lari Pòtoprens 


Gen 2 ou 3 nèg ki pari 


Lòt jou m reve 
Y ap fè m fouye twou m nan simityè 
Tout moun ap ri m nan televizyon 


Gen 2 ou 3 fi ki pari 


Lòt jou m reve 
Ploton makout ap pare pou fiziye m 
Tout moun ap griyen dan yo 


Gen yon vye madanm ki pap ri 

Ti nèg ak ti nègès sa a yo 

Si m pale pase sa dyab a pran vwa m 
Vye granmoun lan 

Se Chouchoun Fandal 

Yo te mennen vin wè makout fiziye 
5 pitit gason l nan lari Gran Gozye. 

Jak Aleksi 


Sa m kapab di 
Sa m janm kapab ekri 
Ki ta vo kouray 

Jak Aleksi 
Yo bat li jouk grenn je l 
Sot tonbe nan men l 
Li tap di n toujou kenbe 
M viv pou m kenbe 
M ekri pou m kenbe 
An nou touye lawont 
Pou lawont pa touye n. 


Toutouni 


Ala m ta kontan 

Si lapli te tonbe 

Pa pito yon gwo lapli 

Yon lapli ak loray 

Te met tonbe la a 

Jan m ta kontan 

Si lapli te tonbe 

Lave tou sa byen lave 

Gen yon sechrès 

Ki fofile l nan zo m 

Si lapli te vini 

Lave tout peyi a byen lave 
Lave syèl la pye flanbwayan yo 
Lave tout san tout krim yo 
Lave yon gwo lawont 

Ki fin anvayi kè m 

Yon lapli chen bwè dlo nan nen 
Ki trennen nan lanmè 

Tout salte tout debri yo 

Yon michan lapli ak zeklè loray 
Kou yon revolisyon 

Fò m ta benyen toutouni 
Toutouni nan lapli sa a 


Yon gwo lapli ak lavalas inondasyon 


K ap bwote nan lanmè 


—f 


Niksonn Djonnsonn Nelsonn € son Jan Klod 


Gra kou yon makout chat nan bra yo 
Fò m ta benyen nan larevolisyon 

Jou sa a toutouni 

Kou timoun nan lapli. 


Dlo 


Dlo ki te la anvan tout bagay 
Dlo k ap rete lè tout bagay fini 
Dlo ki batize timoun la yo 

Dlo ki pou lave kadav nou 


Dlo lapli dlo larivyè 
Dlo fontèn 


Gout dlo nan lawouze gran maten 
Wonn dlo nan lalin nouvèl 

Dlo ki fè jaden nou bèl 

Dlo nou bwè nou kuit manje 


Dlo nan kalbas dlo nan bokit 
Dlo nan danmjann 


Dlo nou jete pou rele lespri nou 
Dlo nan basen kote simbi rete 

Dlo nan letan kote timoun benyen 
Dlo nan lanmè kote pwason naje 


Dlo basen dlo nan letan 

Dlo nan lanmè 

Tout dlo ki soti nan syèl 

Tout dlo k kouri sou latè 

Ban n fòs pou nou kenbe toujou 

Ban n kouray pou n sa reziste 


Dlo lawouze dlo nan kaskad 
Dlo anba tè 


Dlo ki bouyi sou dife 

Men dlo ki touye dife tou 
Dlo ki te la anvan tout bagay 
Dlo k ap rete lè tou sa fini. 


DON a yon 


Jou dlan 


Lè jou dlan pral rive 

Kou chak ane li gen pou l rive 
Pou n pase franse nan betiz 
Nou di m ap swete larèzone 


Kan jou dlan fin rive 

Nanpwen mwayen ranvwaye sa 
Pou n pase meriken nan tenten 
Nou di apye nou ye 


Lè wè pa wè li rive 

Premye janvye sou nou vre 
Pou n pete tèt nou toujou 

Nou di mezanmi bwa nan nen. 


Si pap te konnen 


Si monseyè te konnen 

Jan Ayisyen 

Renmen 

Pen 

Li ta fè losti gwo kou pen 

Ven 

Grenn moun ki ta kominyen 

Chak dimanch maten 

Si pap te konnen 

Jan Ayisyen 

Renmen 

Kleren 

Li ta mande Bondye fè tout dlo tounen 
Tounen 

Kleren 

Paradi ta plen 

Sen. 


Ki lè li ye? 


M mandel: 
Ki lè li ye ri dlarevolisyon? 

Li reponn: 

Mwen 5. 


Aba 


M di aba tout kandida 

Aba tout kandida ala prezidans 

M rele aba aba eleksyon 

Ekri sou tout mi lavil la 

Aba eleksyon fout 

Ekri ak lakrè sou tout mi gri 

Ekri ak chabon sou tout mi blanch 
Aba tout kandida 

Aba tout eleksyon 

Pou nonmen depite 

Ekri sou lanmè a ekri sou mòn lan 


Aba tout kandida ala prezidans 
Yo tout vle vann peyi a 
Ak Meriken pou plen pòch yo. 


Prejije 


Yo di nou gen “Konplèks denferyorite” 
Di yo mwen menm se prejije 

Kou yo 

Bon jan prejije m ganyen 


Tout blan modi 

Se blan ki pou debwouye yo 
Wete madichon k sou tèt ras sa a 
M bouke lapriyè pou yo 


Ensiswatil. 


Nèg nan Pari 


Yè swa fè yon grenn fredi nan Pari 
Tou Efèl vin kout kou yon sitwon 
- Kouman ou rele sa a? 
- Lèt damou. 
Eti konmè a ki di m: 
-M ap desann 4 septanm 
M mande 1: 
- Ki lane? 
M limen tout limyè nan chanm lan 
Bòn la pèmèt li mande m: - Se 14 jiyè? 
M dil: - Non, se premye janvye. 
E ti pitit nan tren an ki gade m 
Li di manman l: 
- Silaa pa mechan. 
- Pitit, ale mande grangrann ou 
Sa l pran Sen Domeng. 
Nan Mache Ponslè 16èm Awondisman 
Bèl ti fanm blanch k ap vann vyann 
Michan boujwaz sa ta fè Pòtoprens ak Daka 


Gen kote nèg se chante yo chante 
Lòt kote nèg danse 

Nan Pari nèg se etidyan 

Toujou menm bagay la wi 

Y ap etidye pou lòt moun. 


Jan Jak Desalin Anbwaz 


Jan Jak Desalin Anbwaz 

Ala yon gwo non papa w te leve l ba w laa 
Jan Jak Desalin Anbwaz 

Ala yon gran nèg nou pèdi la a 

Se Jan Jak Desalin Anbwaz 

N a chanje non Plas Jefra Jakmèl pou n rele l 
Plas Jan Jak Desalin Anbwaz 

Premye brigad revolisyon k ap rantre Jakmèl 
Se brigad Jan Jak Desalin Anbwaz 

Lè n ouvri lekòl nan tout laplenn Jakmèl 
Narele yo 

Lekòl Jan Jak Desalin Anbwaz 

Lekòl Kristyan Bolye 

Lekòl Jak Woumen 

Lekòl Jak Aleksi 

Lekòl Jeral Brison 

Jan Jak Desalin Anbwaz 

Se yon Konpè Jeneral Sòlèy 

Lè n bati teyat ri Sent An 

Narelel 

Teyat Jan Jak Desalin Anbwaz 

Se pou tout timoun k ap leve 

Mande poukisa non sa a nan bouch tout moun 
Jan Jak Desalin Anbwaz. 


Ay A 


Kòb meriken 


Plis gouvènman pran kòb meriken 
Plis pèp ayisyen pòv 

Fò krè kòb meriken gen madichon 
Tonnè kraze m mesye 

Lajan meriken bay devenn 

Vyèj pete je m medam 

Kòb meriken gen madichon 

Nou mèt tande pwen 4 

Nou mèt tande pwen 6 

Jouk n a tande pwen 1000 

Mil fwa pi pòv 

Nou mèt tande Shada 

Nou mèt tande Scipa 

Nou mèt tande Jiji White 

Kòb meriken plen madichon 

Plis minis manje kòb meriken 

Plis pèp ayisyen pòv. 


Filozofiy 


Lannuit pi klè anpil pase lajounen 
Lajounen ap pete je n kou pwopagann 
Lajounen kache zetwal la yo 


Lannuit se yon pakèt zafè 

Lajounen se yon grenn chandèl sòlèy 

K ap klere yon ti miyèt syèl 

Lannuit kou sòlèy al dòmi 

Se milyon 20 ak 20 milyon chandèl ki limen 
Nan tout syèl rabòday 


Lè konsa 
Nèg kouche sou do 
Pou n fè filozofiy 


Lè konsa 

Nèg dekouvri pou kò n 

Si yon kote pat janm gen lannuit 

Moun la pa ta janm konnen gen zetwal nan syèl 
Pa pito moun sou lòt latè a yo 

K ap vire dèyè lapousinyè yo 

Te vini fè yon michan alyans pou lepwogrè 

Ak yon kokenn asistans teknik 

Pou ride Lamerik ak Lewòp 

Devlope ti gout tou. 


— 


Samin 


Flanbwayan yo ap kabicha 
Bra yo chaje ak genn manchèt 
Chak swa m al dòmi ak Samin nan kè m 
Kouman n vle m pa reve geriya 


Chak swa m al dòmi ak Samin nan kè m 
Kawouka se te yon bèl fi pèl Samin 
Samin se yon ti bouk k plen bèl fi Kazamans 


Kawouka se te yon bèl fi pèl Samin 
Tout ti bouk Kazamans gen si tèlman bèl non 
Baila Diouloulou Diattacounda Balante 


Tout ti bouk Kazamans gen si tèlman bèl non 
Pòtige yo vini yo lage bonm sou Samin 
M pap janm wè Kawouka ankò 


Pòtige yo vini yo lage bonm sou Samin 

Yo simen lanmò nan jaden diri Kazamans 
Ak zam msye LOTAN la bay Caetano € Co. 
Pou touye bèl fanm ak jenn gason Lafrik 


Ak zam msye LOTAN la bay Caetano € Co. 
Menm zam li vann Vorster revann lan Smith 
Pou yo fini ak ras vanyan gason 

Ak vanyan nègès Lafrik 


ROU [Se 


Menm zam li vann Vorster revann lan Smith 
Poutan jou a pa lwen geriyewo geriyera 
PAIGC FRELIMO MPLA 

Poutan jou a pa lwen geriyewo geriyera 

Pou resevwa geriyewo sou tout wout Lafrik 
Tout kouzin Kawouka va ranpli kalbas yo dlo 
frèch 


Pou resevwa geriyewo sou tout wout Lafrik 
Pou simen zetwal sou zepòl geriyera 
Flanbwayan va fleri nan tout kalfou Lafrik 


Kouman n vle m pa reve geriya? 


kos 


Bondye bon 


Lè m di Bondye bon yo ri 

Bondye papa yo a 

Se bofi l pou m ye 

Si m di Bondye bon yo ri 

Yo konnen Bondye pa bon pou mwen 
Kan larivyè desann laplenn 

Lè van ap vante sou lanmè 

Kan kòk kalite m ap pèdi 

Lè sechrès ap kale abitan 

Bondye papa yo a pap fè anyen pou bofi l 
Si m di Bondye bon m konnen 

M konnen se Bondye pa m ki bon 

Pè etènèl gran bab blanch 

Va bon pou pitit pa l 

Bondye ki chita sou nyaj 

Ak ti zanj ap jwe twonpèt 

2 bò figi yo kou 2 kalbas 

Bondye k pale franse laten 

Va bon pou sa k pale lang li 

Pou sa k al gran mès dimanch 

Se sa k fè yo ri konsa 

Lè m di Bondye bon 

Bondye pa m se dife se van 

Se dlo se tè se pyebwa 

Epi se gwo kouray gason ak fanm peyi isit 
Bondye pa m se mwen menm menm 


n on 


Bondye pa m 

Se sòlèy se lalin 

Se sous larivyè letan lanmè 

Se plezi m tribilasyon m 

Depi m fèt jouk m mouri 

Jaden patat mwen ki byen donnen 
Jaden bannann mwen siklòn jete 
Pi gwo zetwal ki gen nan syèl 

Pi gwo mapou nan gran chimen 
Se li 

Nan vanyan gason se Desalin 
Nan mòn dèyè mòn se Mòn Lasèl 
Se nan Latibonit an nèkò sèlman 
Li kapab benyen 

Lè l ap mache varèz li fè bri 

Kou yon gren nòde ki soti lwen 
Nan bèt nan lanmè se labalèn 
Men nan bèl ti zwazo se sousaflè 
M ta kòmanse chante 

Depi maten jouk sòlèy kouche 
Depi labrindiswa jouk jou louvri 
M pa ta fini toujou 


Bondye pa m 

Se nan Sitadèl Anri Kristòf pou l ta rete 
Poutan li chita nan kè m nan san m 
Nan kò kay mwen anba tonnèl mwen 
Anba pye figye nan lakou m 

Se li ki nan vwa m kan m ap chante 

Li k souke kò m lè m ap danse 

Si pou m ta di tou sa l ye 

Depi latousen jouk madigra 

Depi semenn sent jouk jou dlan 

M ta vap pale toujou 

Li gen plis koulè pase lakansyèl 

Li pi drèt pase palmis 

Li pi lyan pase koulèv madlèn 
Malgre tou sa se mwen menm menm 


Bondye pa m 

Se tou sa k fè m kontan 

Se tou sa k fè m chagren 
Bondye pa m se lavi a menm 
Nan fèy ki santi bon se bazilik 
Nan koki lanmè se lanbi 

Nan repozwa se medsiyen 

Se siwèl se gwo pye chenn 

Se jèm mayi m 

Se flè pwa wouj mwen 

Se flèch pitimi m 

Se rasin manyòk mwen 

Se manch pilon m 

Se kouto digo mwen 

Se bwa gouvènay bato m 

M pa konnen ankò 

Ou janm tande sa k te pase Bwa Kayiman 
Se te li tou 

Lè gran papa papa m tap mache 
Wete boulèt nan bouch kannon 

Se te li tou 

Lè ou ta konprann kannòt la fin chavire nèt 
Ou wè l drese kò 1 ankò 

Se li 

Ou ta gade tout gwo moun la yo 
Plim yo nan men yo 

Pare pou vann achte peyi a 

Li pase l touye lanp la 

Tout jwèt la gate 

Fòk ou konnen l konn korije move liv 
Yo fè timoun lekòl la yo li 

Si se pat li gen lontan lontan 

Depi ras la ta kaba nèt 

An nou kite rès la pou denmen 

Anpil anpil bagay gen pou yo pase 
Nou menm n a rete 

Jouk sa fini 

Yo mèt ri lè m di Bondye bon. 

DYAKOUT 
3 


Mezanmi, men Dyakout 3 

nawèli pa Dyakout 2 

kou Dyakout 2 pa Dyakout 1 
poutan chak Dyakout chaje kouleba 
ak sa k donnen plis nan sezon an 
gen sezon mayi gen sezon mango 
gen sezon gwayav gen sezon piskèt 
epi gen mòtsezon 

gen sezon pou sèkle tann lapli tonbe 
sezon pou konbit plante 

sezon pou konbit rekòt 

sezon pou rale kannòt sou karenay 
kalfete pentire tann livènay pase 


Move tan vini move tan v ale 
yon jou pou chasè yon jou pou jibye 


Sa k pat nan lòt Dyakout yo 

se endepandans nou pwoklame 

nan ekriti a menm 

nou pwoklame endepandans kreyòl la 
ale franse lapwit 

nan pwen moun k ap plede di 

franse se lang pèp ayisyen ankò 

yo ri yo tèlman sa k tap di sa yo 

yo ri yo tèlman yo sètoblije pe dyòl yo 
bay legen 

m dakò ak ekriti fonetik la 

m ekri Jadenkreyòl 
pou m di m dakò 


M pa bezwen di sa k nan Dyakout 3 
nou pral li l 

nawè 

nawè pozisyon m pi klè 

sou kesyon lang nou kou sou lòt koze yo 
ekri 

pou mwen ekri 

se pran pozisyon sou gwo koze a 
pozisyon m klè kou dlo kòk 

sou tou sa k pral pase nan peyi a 

lò pèp la manche lanbi l 

se pa apre denmen 

se denmen 

nan Dyakout 1 nan Dyakout 2 

nan Dyakout 3 

se pèp ayisyen k ap pale 

m annik met sou papye 

sa l ap di. 

Chante 


Nou plen chante 
k rakonte istwa n 
pi byen pase liv 


nou gen chante 
tankou sila a 


nou pa genyen pyannoo 
agaou wèdo e 

nou pa genyen pyannooo 
se twa tanbou nou genyen 


nou gen chante 
tankou sila a 


lò yo bezwen mwen 

yo rele mwen gwo lwa yo 
lò yo pa bezwen mwen 
yo di mwen se tafya o 
gede nibo mwen pa dra 
si mwen te dra 

mwen ta kouvri pou yo 


chante kou sila a 


m fè yo byen 


byen an tounen mal o 

yo fè mwen mal 

mal la tounen byen o 

An verite m pap fè yo byen ankò 
adye 

mezanmi m a kite peyi a ba yo 


tankou sila a 


n ap bwote dlo nan kouyè 
pou nou ranpli kannari lwa n 


nou gen chante rara 

kote nou mande kontribisyon 

ban nou kanpo 

kontribisyon se ou k fin pran lajan n 
nan Yogann 

se charite n a mande 


gen chante madigra 

kote nou sèmante sèt fwa 
nou pap travay ak boujwa yo 
pou gremèsi 


gen chante sou bèt 
sourit 

rat 

chat 

koulèv 

krapo 

lò ou gade ou wè bèt yo 
kou moun moun yo kou bèt 


koute chante sa a 
ou gen dwa chante l ak lè pa w 


kokorat ki mande retape 
plim sourit 

o kokorat k ap mande retape 
plim sourit 


nou ka chante ba ou 
jouk gòj nou bouke 


ou ka chante tou 

pa koute moun 

k ap di w pa chante 

chante chante w pitit mwen 
pou soulaje konsyans ou 


se chante manman n 

mouri kite pou nou 

se sa k fè nou pito 

chante chante pa n 

pase n chante chante lòt moun 


nou kab chante dousman 
san pèsonn pa tande n 
nou menm menm nou pa tande 


— 87 — 


sa n ap chante 
epi nou rete konsa 
nou pete rele 


si nou pa rele n a toufe 


lò n fin rele nou kriye 
men kriye pa geri lanmò 
se yon chante ki di sa 


kriye pa leve lanmò 

o kriye pa ka leve lanmò 
si kriye te leve lanmò 
Lafrik Ginen ta leve kanpe 


se vre 


nou pa fouti konprann 
tout chante nou chante 
gen chante nou chante 
pèsonn pa konprann 
nou menm menm 

nou pa konprann 

yo di se langay 

se de chante ak de pawòl 
nou te konnen lontan lontan 
si tèlman lontan 

nou bliye sa yo vle di 
nou sonje pawòl yo 

nou bliye sa yo vle di 

n ap pale langay 


apre sa nou ri 

nou ri kont vant nou 

san nou pa konn poukisa 
n ap ri konsa a 

nou ri 

jouk de ran dlo 


kouri nanjen 


si nou rete konsa 

nou tonbe chante chante sa yo 
se yo ki di sa nou santi 
menm lò nou pa konprann 
pa konprann ditou 
poukisa n ap chante 
poukisa n ap rele 

poukisa n ap kriye 
poukisa n ap ri 

pa konprann ditou 

sa nap di 

ni sa n santi 

Depi m piti 
m ap tande 
yo di gen zonbi 

m pa janm wè youn 

pi ta y esplike m 

zonbi se moun y antere 
san l pa mouri 

yo detere 1 pou fè l travay 


m reflechi 

si l pat mouri 

fòk yon jou li mouri 
m pa janm tande 

y ap antere 

yon zonbi ki mouri 


se jodi m ap mache 

nuit kou jou 

nan tout peyi a 

m pa janm kontre 

ak yon zonbi bab pou bab 


m pa janm tande 


sa yo fè ak kadav 
zonbi ki mouri. 

Blan mannan 


Pinga fèm di sa m pa di 
m di gen bon blan gen move blan 
pi move blan se blan mannan 


pa fè m di sa m pa janm di 
m di gen bon nèg gen move nèg 
pi move nèg se gran nèg yo 


yo di m blan franse fè sa yo vle 
nan peyi Jan Jak Desalin lan 
di yo m ap vin fout yo deyò 


yo di m s ak kout pye blan franse 
ap trete pitit pitit Desalin yo 

di yo tann soukous mwen 

m ap pare yon novanm 1803 pou yo 


di yo lò yo tande m ap vini 

yo mèt mare pakèt yo pou y ale 
menm si l fè nwè kou lank 

wè pa wè fòk jou louvri 


gen bon nèg gen move nèg 
gen bon blan gen move blan 
Desalin pat touye blan polonè 
pi move blan se blan mannan 


pa NÈT 


Desalin ki pwofesè istwa m 

di m sèl blan ki bon blan 

se blan k met fizi sou move blan yo 
pa fè m di sam pa vle di non. 

F.M.I. 


Gen twa lèt pou n bliye 
nan silabè malveyan yo 
twa lèt ki plen madichon 
twa lèt pou n rache 

nan jaden kreyòl nou an 
twa lèt k a toufe tout bon plant 
nan jaden kreyòl nou an 
bliye f 

bliye m 

bliye i 

twa lèt sa a yo 

ka lage yon sèl devenn 
nan bounda n 

yon kolik mizèrere 

nan boyo granmoun kou timoun 
bliye lèt f m i yo 

ki vle di ki vle di 

sa yo vle di 

fki vle di fon 

m ki vle di monetè 

iki vle di entènasyonal!. 


si ou tande yon vakabon 
vini bò kote kay ou 

ak twa lèt sa a yo 

kwape l kou chen 


twa lèt denmon sa a yo 

fon monetè entènasyonal 

pa kite blan ki gen twa lèt sa a yo 
ekri sou valiz li 

pwoche kote w 

pran l ak grap 

èfèmi konsa yo rele l 

èfèmi 

sak èfèmi a 

se yon vye blan rich 

pase tout milyonnè 

k ap mache vòlò lajan malere 
pou l sa pi rich toujou 

li soti pou l fè n plannen 

ata bout nat 

nou kouche dòmi 

pou l boure pòch li 

ak pòch tout dyab 

k ap travay ak li 

èfèmi se pi gwo dyab 

sou latè beni alèkile 

men lò èfèmi ap parèt douvan w 
ou pa fouti konnen sa li ye 

li kab sanble yon bèl ti gason 

ak bèl dan lò chapo panama linèt 
bèl pawòl nan dyòl li 

bèl mannyè san repwòch 

onèt fòk pa plis 

bwòdè kou konpè chen 

k pral laparad 

santi bon kou latrin 

fre kou ze zwa 

li kab met mas nwa tou 

sou figi l pou l pa parèt twò blenm 
bèl ti gason kou Andwou Yong 
se yon vye blan aganman 

ki pran pòz moun debyen l 
pou l sa mache pete malere 
nan tout peyi 

pa kite èfèmi pwoche 

bò kay ou 

pa kite èfèmi penetre 

nan lakou w 

tou tan li pa fin souse 

tout san w 

li pap lage w 

tou tan li pa fin ravaje 

tout jaden w 

li pap vire do l 

li mèt ofri w dola 

pa pran 

li mèt ofri w milyon 

pa pran 

dola l va tounen pwa grate 
nan men w 

milyon l va tounen lagal 

nan tout kò w 

èfèmi se pou w pè sa 

kou fizi de kou 

bon zèb pa pouse kote èfèmi pase 


OS 


lapli pa tonbe 

èfèmi pi rèd pase siklòn 
pitit pitit pitit ou 

ka gen pou l peye 

dis fwa 

san fwa 

mil fwa 

chak dola 

èfèmi foure 

nan gòj ou 

lajan èfèmi 

se kou ki dire 

yon lòk 

li peze nen timoun 

vide nan gòj yo 

fè yo vale l 

yon lòk 

luil palmakristi 

melanje ak ji lalwa 
panzou madyouba 
sorosi tout fèy anmè 

ka fout ou yon sèl vant mennen 
ak yon swèf 

pou pete fyèl ou 

plis vant ou mennen w 
plis w anvi bwè lòk la 
jouk vant ou mennen w 
mennen w 

mennen w 

mennen w 

nan pòk 


tout yon pèp 
de pye lonje 
k ap fikse 

tèt zòtèy li 


l yo te konn ekri l Intènasional lè poèm sa a te ekri. 


Kosmo 


Vyewo ou menm k ap fè Ayiti 

m gen yon konmisyon pou w bay manman m 
pou mwen 

(Chante) 


Kosmonòt ou menm k ap monte nan syèl la 
m gen yon konmisyon pou w bay bondye 
pou mwen 

se yon plent m ap pote pou enjistis 

y ap fè m sou latè 

si w jwenn li pa la 

di m vit kou w tounen 

pou m regle zafè m pou kò m 


kosmonòt ou menm k ap flannen nan syèl la 

m gen yon koze pou w ta koze 

ak bondye pou mwen 

gwo moun k ap manje tout swe travay mwen yo 
di l fè yo rete 

si w jwenn li pa la 

di m kou w tounen 

pou m regle koze a pou kont mwen 


kosmonòt ou menm k ale vini nan syèl la 
fò ou ta pase wè bondye 


pou mwen 

bò isit depi twò lontan 

bourik ap travay pou chwal galonnen 
si l pa ka fè anyen 

kosmo adye kosmonòt o 

n aregle sa ak fòs ponyèt nou. 


Pwovens 


Kote Pòtoprens ta pase 

pou l ta gen tout sinema gratis 

nou ka wè chak jou nan pwovens 

yon vil ki pa jouk gen plas nan mitan lari 
pou jenn fi taye bobis 

ni teren vag 

pou mal bourik deboutonnen kanson yo 
sonnen klòch dimanch pak 

lò yo tande bondye leve 


nan pwovens lodyans jwe zo bwè tafya 

fè n bliye 

si nou chak gen yon mò machwè mare 

ki kouche nan chanm nou 

de chen kole devan pòt lakomin 

yon zanmi m kontre plen minuit nan gran ri 
yon manman poul ak vennkat pitit dèyè l 

de jenès kanpe de bò lari yo joure 

depi solèy leve jouk solèy kouche 

kou l midi blan pa wè 

bay chak timoun ki vin pase vakans yo yon lòk 
pou wete chalè beton an nan vant yo 

lagoslin te bwote kay chanmòt yon madanm 
nan mitan lanmè 

se lò 1 louvri fenèt pou l fè tripotay ka vwazin 
li wè ki kote li gad 

jouk nan larad Okay Difon 

nan tribinal la y ap jije yon nèg 

ki ranmase yon bout kòd atè 

li jwenn yon bèf nan lòt bout kòd la 

lò 1 rive lakay li 

malè pa mal 

depi premye janvye 

chak dimanch madigra deyò 

kote pwason Pòtoprens ta pase 

pou yo ta bon kou pwason lakòt 

ti gason soti nan seren an 

chak semenn yon reken yon je pete 

vin pase nan mitan timoun 

k ap benyen nan lanmè a 

chak swa kou l minuit 

yon bèf ak kat soulye talon kikit nan pye l 
ap monte desann nan lari a 

te gen yon msye ak yon madanm ki te kole 
yon vandredi sen 

apre siklòn azèl yo jwenn yon ti fi 

ki te mouri depi depi di zan Jeremi 

k ap pale mache manje bwè Lansdeno 
kou mwen menm ak nou la a 

gen twa jou depi vwazin nou an pa limen dife 
lò mari a mouri li kite de zonbi 

nan lakou a pou fanm lan okipe 


kou tout moun fèmen pòt yo 
pèdfanmi an mare ak yon poto elektrik 

pou l gouye nan bann madigra 
achte yon fòkseli bay chak moun manje 
yo bwè dlo ou fini ak sa 
pa bliye reveye m pou m al lanmès katrè 
y ap fè wanga nan katye a 
ou pa pran lòdè asafetida 
kay sa a yo toujou di gen yon bouk kabrit 
k ap kouri monte kouri desann 
nan leskalye 1 tout lannuit 
restavèk la ap touye tèt li chante 
men ti pen senk kòb 
men yo gwo yo bèl 
yo cho yo gwo yo bèl 
madanm te di konsa 
si m pa vann l a devore m 
jouk li midi p-ankò pè pou malerèz 
ki manke de pyas pou voye nan mache 
nap viv 
yon fanm anmaldanfans 
ap pouse sou yon bwèt savon 
marenn lan di fiyèl la 
kou m fini m ap fout yon kal 
madanm ki ret nan kay sa a se lougawou 
se li k te manje pitit entèl la 
bay pitit la senk kòb pou l kraze yon koledan 
depi m fèt m pa janm wè 
yon mòtsezon kou sila a 
gason an fè kòlè jouk lèt pase l 
Pòdepè ki Pòdepè m koumande l 
ki dire wè pou Potoprens 

twa moun ki pi rich nan vil la 

se mò ki vin ba yo lajan nan dòmi 

ou kab konte sou senk dwèt 

moun ki pa met wanga 

anba balans yo 

pou y achte kafe pase lòt 

yon jenn gason ak yon jenn fi pa fouti 
renmen 

pou yo fiyanse pou yo marye nan vil sa a 
san tripotay pa fè kenken nan de fanmi yo 
te gen yon chwal sele bride 

san kavalye ki tap pwomennen chak swa 
nan laria 

ti Nandeng met zepwon pran rigwèz li 

li fè bèt la pyafe nan tout lavil la 

denmen maten gen yon vwazen ki pa leve 
nan kabann li 

bal kriminèl bande chak swa nan pòtay la 
blan ki blan 

pa ka pran pye nan tè glise isit 

ki dire milat Pòtoprens 

te gen melanj nan bal nan klib la 

gason an si tèlman dous 

fanm lan sètoblije met kat bòl dlo 

nan kat pye kabann nan pou fonmi 

pa monte manje mennay li 

yo di s ak move lajan 

jennonm lan achte magazen bòdmè a 
fanm lakòt gen plis mizik 

kafe pa donnen 

MN aa a m 


pe bouch ou non 

dyab va pran vwa wi 

nan kout kat sa a 

Pòtoprens ou tande a 

va tounen yon vil pwovens tou 

se sèl madan Kolo ki pa moun vini. 

Dede Kontan 


Lò m tande dede kontan mouri 
m pa kriye 

m pa rele 

m chita men m nan machwa m 
pou m sonje 


yo mèt di sa yo vle 
pou mwen dede se te bon moun 
se te moun pa m 


m ta rive lakay li bòlòs 
dimanch maten 

se pa ti kras kontan 
dede kontan ta kontan 


li ta rele pi gran pitit li a 

men al achte yon boutèy kola 
pou tonton moriso 

dede kontan se te moun pa m 
m ta vide yon ka vè m bwè 
bay timoun yo rès la 

dede ta si tèlman kontan 
pale ak mwen ban m nouvèl 
tout zanmi nou 

lò m leve pou m ale 

m ta rale de pyas 

men pou achte sirèt pou timoun la yo 
dede ta di ki sirèt sa ase betize 

chita non ou fèk rive 

kote ou prale 

se pou w ret manje 

dede kontan se te moun pa m 

lò m tande dede kontan mouri 

m pa kriye 

m pa rele 

m pa leve kò m frape atè 

m chita men m nan machwa m 

pou m sonje 

dede kontan te jwe sannit nan rara 
pyès teyat mwen 

men m nan machwa m 

m ap sonje bakoulou kote n te fè teyat 
m te jwe simon nan rara 

m sonje jan dede gade m 

lò l ap di m simon mari m 

lò m rele sannit fanm mwen 


nan peyi isit 

chak moun gen moun pa l 

dede kontan se te moun pa m 

gen moun ki pat twouve 1 bèl 

l te sanble yon jiman chwal 

lòm te piti m te gen yon jiman chwal 
ki te tèlman bèl moun te blije kanpe 
gade 1 lò 1 tap mache 

yon jiman chwal k ap danse 

lò dede kontan a Pari 

deplwaye yon drapo 

sou sèn Sara Bèna a pou l mache 
m gade je mil moun ki tap gade 
yo tout kontan gade dede kontan 
kou mwen 


yo tout gade dede kontan 

danse kou l mache 

mache pou l danse 

grennen pa 

bèl kou jiman chwal wouj mwen an 
k ap pyafe 

gen yon pa yanvalou 

lò dede kontan ban nou pa sa a 
janm li vin de fwa pi long 

tèt li de fwa pi bèl 


yo mèt ta vin di m dede te fiyèt lalo 
yo mèt ta vin di m dede te lougawou 
m ta di sa pa fè anyen 


si yo ta di m dede pale m mal 

m ta reponn se pa vre 

sa lavi a ta ye konsa 

si yon nonm pa kapab di se pa vre 
si yon fanm pa kapab leve dwèt li 
pou 1 plede pou yon zanmi 

se sa dede kontan ta fè 

si yo ta pale m mal douvan l 

L a a 


lò m tande dede kontan mouri 
m pa leve kò m frape atè 

m chita m sonje 

gen bon moun gen move moun 
dede te bon moun 

ki jan sa ta ye 

si pat gen moun kou dede 


samdi laa 

se sa m kwè 

jou m pa kwè sa 
m met fèmen je m 
pou m mouri. 

Rèv 


M kwè m ap reve je klè 
kote sa jennen zòt 

kite m reve je klè 

m reve gran jounen 

yo mèt di sa yo vle 

m renmen reve je klè 

sa k pa kab reve pa reve 

ki mele yo ak mwen 

si m vle reve je klè 

kite m reve reve m 

gen de moun ki dwòl wi 
gen de moun ki pa janm reve 
m pap mande yo reve 

gen moun ki pa reve koulè 
ni wouj ni vèt 

zafè pa yo 


rèv pa m plen flanbwayan ak choublak 
plen chwal k ap galonnen 

nan savann zèb ginen 

k ap pyafe nan chimen k plante flè de bò 
manto senjozèf ak simwa fè bèt 

mwen reve m ap mache nan jaden 

kote pye kann fè moukmouk 

m reve m ap monte mòn 

m ap kouri monte mòn 

A amame 


dèyè chak mòn yon lòt mòn 

pi wo pou monte 

depi m fèt m ap monte mòn 

plis mòn nan rèv mwen yo WO 

plis yo dous 

m ap vole monte mòn 

gen moun ki pa janm reve 

ki pa janm reve y ap vole 

m reve m ap vole janbe larivyè 

m vole travèse ravin sèch 

m vole wo pase sou tèt chanpwèl yo 
san yo pa wèm 

m reve m ap vole wo 

kite tout malveyan yo anba dèyè lwen 
m plonje fwote lestonmak mwen 
nan tout tete kolin la yo 

pouki m pa ta reve jan m vle 

m reve m ap pwonmennen 

nan jaden kafe wouj vèt 

anba pye mango chaje kouleba ak mango 
nan lonbray yon paradi pye zabriko 
m si tèlman reve je klè 

m pa fouti dòmi lannuit 


m reve yon sous dlo klè kou kristal 
k ap miwaze 

ki kote k gen sous konsa 

si se pa nan tèt sodbari 

m reve m ap naje nan lanmè 
grangozye jakmèl lansdazi jeremi 

nan mitan tout koray koray yo 
nan pwen lanmè konsa lòt kote 


m reve m ap tire pòtre 

tout lakòt falèz lansapit 

gran jounen m ap reve konsa 

m reve tout zile m yo anpenpan 

depi kiba pase dyomeka jouk trinidad 
tout moun ap chante danse 

kite m reve reve m 

bay kò m kouray 

ala m konnen m gen tèt klè 

kite m reve reve m. 

Di m 


di m 

di m 

di m 

men di m non 

di m 

soupa di m 

madi w 

ban m 

konesan m konnen w 

si m ba w 

waban m 

pito ou pa di m 

pito ou pa di m 

dimma diw 

sou vledimdim 
sou pa vle dim pa di m 
pa di m 

pa di m 

m ap di w 

se kinstonn dyomeka yon apre midi 
m kontre l 

nanpwen anyen la a pou m pa di w 
m kontre l 

pito m tou di w 

li te fè cho nan sal la 

si m di w 

wadi yon lòt 

kite m pran yon souf 
yon souf 

yon souf anvan m di w 
kay la kraze o similo 


apa m di w 

sa ou vle ankò 

m di w kay la kraze 

yo kraze sal la ak bravo 

se sa yo rele sal kraze o 

se sa yo rele sal kraze nan peyi mwen 
zanmi yo rele kou bèt 

yo rele wo000000 


jan ou tande a 

sa ou tande a 

Zafè gate 

deblozay la pete 

fi a rale twonbòn la jouk wotè syèl la 
mwen di w rete 

pa monte pi wo 

sou vle ba li ba li 

yon sèl dezòd gaye 
nanpwen bouch pou pale 

sal la touche plafon an 

sa pou m di w ankò 

ti gason mwen di w rete 

ti gason pa manyen chapo m 

labe labe labe labe 

labe pa fè sa 

koute yon lanm lanmè ki pèdi chimen l 
de lanm lanmè frape 

gade yon bebe 

m ta gadel m ta doup 

pe 

pe 

pe non 

nou pral pale 

lonje twonpèt la pou mwen 
lonje twonpèt la pou m 
ban mwen gita a pou m ale 
ban m siskòd la pou m ale 
m ta leve tout kò m 

m ta frape l atè bip 

tout tan sa a 

tout tan sa a 

kote n te ye 

kote n te ye 

kote n te ye 

tout tan sa a 

la ante ye 

koute yon bri 

ki bri sa a 

s on bri vesèl kraze 

s on bri loray 

prentan deklare 

s on bri siklòn 

yon bato chaje ak digo 

koule nan larad la depi santan 

s atò digo ap fonn 

nan dlo nan syèl dèyè mòn lan 
yo rense nyaj yo ak dlo digo 
gen yon vil chaje kouleba ak digo 
lanmè kouvri l nèt depi santan 

s atò digo ap fonn nan dlo a 

al tonbe jouk dèyè mòn lan 
kinstonn dyomeka 

plen digo nan syèl la 

plen digo nan très rasta m yo 
très rasta m yo trese ak nyaj 

yo tranpe nan dlo digo 

mòn yo kouche kou bèt dèyè do kinstonn 
m ta pran de zou twa mòn 

m ta met sou do m 

m ta kouri 

m ta kouri 

m ta kouri 

m ta chante 

m ta pote mòn yo jouk senegal 
pou m fè zanmi yo kado 

yon bèl ki sanble yon granmoun 
ki kouche sou do 

bab li blanch plen digo 

pa rele konsa 

ou fè kè m sote 


peze m 
peze m 


peze m fò pou m pa rele 

rele rele w pou w pa toufe 

lapli ap farinen ak gwo solèy sa a 
se dyab k ap bat madanm li 
bouche twonpèt la pou mwen 
bouche twonbòn lan pou mwen 
bouche l pou m pa rele 

rele rele w 

n ap viv 

wo00000000000 

m te di w m pap rele 


lò w ale se kè m a kenbe 

ose kè m a kenbe 

lò w ale se kè m a kenbe 

lò yo pe se kè m a kenbe 

ose kè m a kenbe 
po0oV000 00 0 se kè m a kenbe 
lò yo pe se kè m a kenbe 

ooo se kè m a kenbe 


se pa dyaz la sèlman 
mtedi w madi w 
se pa dyaz la sèlman 
se rege 
mtediwmadiwm diw 
rege 
mtediwmadiwmdi w 
rege 
rege 

rege 
m kouri sou lanmè a jouk douvan tibiwon 
mtediwmadiwmdiw 
rege 
m kouri sou digo a jouk douvan zabriko 
rege 
m naje nan digo a jouk douvan bèkamaswen 
m fout l on kou sou bèk 
rege 
pran mwen lasirèn 
vale m non labalèn 
rege 
m ta fè yon bèl ak lasirèn 
ta fè yon bèl ak labalèn 
rege 
nan lanmè digo sa a. 

Lanbi 


Nanpwen bondye nan syèl 
ni lesenlèmò 

kras chèfdeta 

ni prezidan 

k ap vin fè yon mirak 

pou sove pèp ayisyen 


se pèp la k pou sove tèt li 

se pèp la ki pou pran pouvwa a 

k pou manchte gouvènay la 

pou l koumande 

se pèp la k pou goumen 

pou l regle zafè l 
san kwa l pap janm regle 


sa k ap pwenti lang yo pou deklare yo kandida yo 
pral mennen menm mizè a ban nou 

menm grangou 

san lekòl 

sèlman vant plen vè pou timoun lan yo 

pou gran nèg lavil yo 

ka plen pòch yo ak lajan pèp la 


gen senk bagay ki dwe fèt 
si pèp ayisyen pa vle disparèt sou latè 

44. ZA 


youn 
bay pèp la lapawòl 

dekrete kreyòl lang ofisyèl 

se pèp la ki pou di sa li vle 

sèl lang li kab dil 

se kreyòl 

tou sa k ap pale franse 

k ap foubi lang yo pou bay manti 

dekrete kreyòl lang ofisyèl 

wa tande verite 

pèp ayisyen ap di sa l vle 

nan tout mòn lan 

nan radyo 

nan jounal 

apre 

yo mèt aprann franse angle panyòl... sa yo vle 
men kreyòl se sèl lang ofisyèl yo 


se premye nan senk bagay 
yon revolisyon serye dwe fè 


4“ d e” 

bay chak pèdfanmi yon moso tè 

pou l plante 

pou l ka bay fanmi l manje 

chak pèdfanmi ki gen sis bouch pou l bay manje 
dwe gen yon moso tè pou l fè manje 

pou pa gen timoun k ap mouri grangou 

tè a ki bay lavi a 

se sèl byen 


gran papa papa nou mouri kite pou nou 
sèl byen Desalin te met blan yo dèyò 
poul kite pou pitit pitit pitit li yo 

bay chak pèdfanmi pa l 

pou sa fè konbit ak vwazinay 

pou pa gen moun k ap mande charite 
nan gran chimen 


se youn nan premye bagay 
yon revolisyon ki respekte tèt li dwe fè 


“twa” 

dechire tout move trete yo siyen 

kont enterè pèp la 

tout akò reken ki sot lòt bò lanmè yo 
pase ak reken peyi yo 

pou vòlò tout byen pèp la 

fè tout vòlè etranje tounen kote yo soti a 
apre yo fin remèt tou sa yo vòlò 


se youn nan premye bagay 
yon revolisyon yo rele revolisyon dwe fè 


“kat” 


ouvri yon lekòl nan plas Fò Dimanch lan 
pou solda lapolis ak madanm yo ak pitit yo 
ale 

sa k konn li ekri kou sa k pa konnen 

pou y aprann li ekri kreyòl 

kreyòl lang ofisyèl la 

men pou y aprann tou lame ak lapolis fèt 
pou pèp la 

pa kont pèp la 


se youn nan senk bagay 
yon revolisyon tout bon dwe fè 


“senk” 

vit kite OEA 

Òganizasyon Eta Ameriken an 

sa nou pèdi yon kote konsa 

kote yo pa janm respekte n 

kote nou pa gen dwa chwazi zanmi n 
epi di lafrikdisid ki pa vle wè nèg vouzan 
Ayiti se granmoun alèkile 

premye peyi nèg ki pran endepandans li 
lò pitit li yo kale lame Napoleon an 

li konn sa k bon pou li 

kite Òganizasyon Eta Ameriken an 


se youn nan senk bagay 
yon revolisyon pèp la dwe fè 


tou sa k ta renmen tande yo di 

nan peyi yo 

nanpwen moun ki pa konn li 
nanpwen moun k ap mouri grangou 
nanpwen moun k ap mande charite 
nanpwen esklav ni blan ni nèg 

tou sa k ta renmen wè 


delege ayisyen respekte 

ap vote nan Nasyonzini 

pa kou timoun ki rete ak moun 
tou sa k renmen fè 

sitiyasyon pèp ayisyen chanje nèt 
dwe met ansanm 

pou fè senk bagay sa yo 


si nou pare 


sa k ret pou nou fè 
se soufle lanbi a 

DYAKOUT 
4 


Sa m di nan sa 


Gen yon pawòl k ap pale nan tout peyi 
Y ap pale l an Frans, y ap pale l ann Ayiti 
Yon koze ki jan pou ti nèg ekri 


M mande Boukmann, m mande Desalin 
Ki jan pou ti nèg Ayisyen ekri 

M sanble tout moun anba tonnèl mwen 

M rete tou sa m kontre nan bann rara m 
Tout Wa Madigra k ap monte Bèlè 

M mande yo: sa n di nan sa? 

M mande tèt mwen, m mande vant mwen 
M tande manman m k ap chante yon chanson 
M wè papa m k ap mennen yon konbit 

M gade sè m yo k ap triye kafe 

M koute frè m yo k ap sèkle yon jaden 
Pitit mwen yo k ap tire kont 

Gou ven kann nan kafe m 

Koulè tè nan jarèt mwen toujou 

Van nan mòn ap antre nan kalbas mwen 
E pi lwen, pi lwen, jouk lòt peyi 

Lwen, pi lwen pase nan Ginen 

Menm kout lanbi Sen Domeng lan 
Klaksonn, radyo, sirèn pa wè la 

Reponn mwen: sa n di nan sa? 

N ap chante ansanm: 
“Nou pa genyen 
Pyano 
Agaou Wèdo 
Nou pa genyen 
Pyano 
Se twa 
Tanbou 
Nou genyen.” 


M mande matlo k ap jwe zaviwon 

M mande medam yo k ap rele nan veye 
Travayè sou wout Travo Piblik la yo 

Ti machann k ap vann ze nan lari 

M mande chofè kamyon Leogan Difò 
M mande Madan Sara: sa n di nan sa? 


Kannòt nou chavire 

Siklòn kraze kay nou 

Larivyè bwote pitimi m 

Menm lè a tou, pri danre tonbe. 
Sa ou wè n di nan sa? 


Lè rara rive, n afè chante sou yo. 
Gen: nou 
Gen: yo 


Yo: ekri franse 
Nou: konn fè chante. 

Lè chante n tounen siklòn 
Na kraze kay tou 

Sa te rive deja 

L a rive ankò 


Si ma bato n ap konte zetwal nan bon van 

Na kouche sou do n pou n tire kont 

Si lyann patat nou ap kouri atè kou koulèv vèt 
Nachita bò dife pou n tann mayi mi 

Tanbou rada gen yon son pou l ba w 

Lè kè nèg isit kontan vre, pitit 

Men tou! 


Ou menm ki ann egzil, si ou te kapab 

Seye non, Depès, 

Si ou te ka jwenn jan banbou gwonde. 

Sa genyen pou l rive kou yon zeklè 

Lè w tande youn, de, twa, san 

Ou tande san, de san, twa san, mil 

Tande mil, de mil, twa mil, milyon. 

Bon! Tout ti nèg bouke, fache nèt 

Ou konnen: bouke ranni pou chwal galonnen 
Tout bèt nan bwa an kòlè, move sa l fè l fè 
Ou monte nan balkon ak mesye a yo 

Pou w gade laba, lwen, lwen, briz la 
Tanpèt la k ap vini ak lapli loray la 

Nan yon balkon wo ak mesye a yo 

Pou w gade “pèp souvren” k ap prale pase 
Wadim, atò, se pou w di m, ti frè, 

Nan ki lang ou santi bagay sila a. 

Pa koute moun k ap di: écoute mon vieux! 
Cade anba, laba a, sa k ap vini laba a 

Ou pa wè se an kreyòl l ap vini 

Jan 1 ap mache, jan 1 ap danse nan lè a 
Sote, ponpe, woule, kouri, naje, vole a 

Ki lòt jan pou ekri l? 

Si ou vle rete nan balkon san desann 

Se pou chwazi vit anvan l twò ta. 

Ekri, pa ekri: sa k pou fèt Bat 

Si ou sonje byen, se te konsa Sen Domeng. 
Apre, sa n te jwenn pou n di: 

Didi didi dada, dada dida didi 

Dido dodi dodo, dodo dodo dodi 
Anthologie des poètes d'expression francaise 
Bouke fè blan pase Desalin nan betiz. 


Nan vant nou gen yon loray k ap bouyi 
Depi plat manje esklav la kontre 

Ak kout kleren nèg lib la. 

Fè bagèt la yo limen tanbou ban mwen. 
Ride sa k vle klere chimen yo pou n pasé 
Ban m kout lanbi pou m travèse lanmè a. 
W a wè kote tout moun ap manchte diksyonnè 
Pou yo mete w an franse 

Pou yo mete w ann angle 

Pou yo mete w an ris 

Pou yo mete w an chinwa 

Pou yo mete w an panyòl. 

Yon veye Mòn Èkil pou Jak Aleksi 


Aswè a nou sanble mezanmi 
pou nou wè kouman 
Lò nou tounen lakay n a sanble ankò Mòn Èkil 
Pou nou fè yon kokenn chenn veye 
pou Jak Aleksi 
Nou ka pab kite pè savann 
chante libera an laten 
Nan tèt gran nèg sa a. 


Si gen chante ki pral chante se vwa travayè 
Ak vwa triyèz kafe mele ak vaksin rara 
Pou nou tande 

Si gen chante se vwa aktè laplenn Kafrè yo 
Ki te konn jwe nan teyat Mòn Èkil la 

Ak vwa Fara Jis 

Mele ak kout lanbi k ap fè tout fèy nan bwa 
tranble 

Pou n tande. 


Lè nou tounen lakay e n ap tounen 

Fòk tout zanmi Jak te kontre Mòn Èkil yo 

Sa k mouri sa k pankò mouri 

Vin nan michan veye nap fè nan teyat la pou li 
Li te ba yo non yo te genyen nan pyès yo jwe 
Te gen Sefi manman Anatòl 

Te gen Bout mari Sefi 

Te gen Soun menay Anatòl 

Te gen Laplas te gen Piti 

Jak te renmen y anpil, yo te renmen l anpil 
Yo te rele 1 Konpè Jeneral Solèy. 


Jou Jak Aleksi apiye sou pyebwa chenn lan 
Li fè yon diskou an kreyòl 

tout moun ki te la sonje toujou 
Se Bout ki te reponn li. 


N ap pale sireyalis men sireyalis 
Ou byen kèk mistè k nan lavi a menm. 


Nou pa konprann zikak nan sa Bout di a 
Men nou tout dakò ak li 

Menm si Bout mouri li la aswè a ak nou 
Kou Jak Aleksi la a ak nou. 


Menm si tout moun nan Souvenans ta mouri 
Yo la a ak nou 

Yo pran non Jak te ba yo nan Lèzab Mizisyen 
Yo rele Bwadòm Latiwo 

Yo rele Jal Merasen 

Yo rele Klèmoniz 

Yo la a 

Kou Jak la a ak nou. 


Lè n a tounen al fè gwo veye Mòn Èkil la 
Y ala tou 


Yo konn chimen an deja 

Non yo te nonmen anpil 

Chaj fwa Jak te vin li pou nou 

Yon moso nan Lèzab Mizisyen 

Chak fwa li te kase yon branch ban nou 
Nan pyebwa k ap chante yo. 


Nou pa kwè nan zonbi 
Men plen lespri k ap viv nan gwo liv 
K ap viv nan bèl plak viv nan chante konpòz yo 
K ap viv nan lespri vivan ki pa fouti bliye yo 
Menm lè nou pa konnen 

— ki kote ansasen yo fouye twou 
Pou met kò gran gèg ak gran nègès nou pèdi yo 
Lespri yo gen pou yo viv 

nan tèt pitit pitit pitit nou. 


Se pou sa n ap fè veye aswè a i 
N a pral refè veye pi gwo Mòn Èkil 
Pou Jak Aleksi. 


Teyat d Ayiti te kòm tounen lakay Jak 
Rèv li se pou nou te pati la 
pou nou tal bati yon pi gwo teyat 
Yon teyat ki pou ta yon lekòl 
pou senk milyon moun 
Teyat sa a nou koumanse isit la 
lè na tounen 
nabatil 
Pitit pitit pitit nou va pote wòch yo 
pou 1 sa pi gran toujou 

N arele l teyat Jak Aleksi. 

Se nan teyat sa a pou Jaki Chalye al jwe bèl pyès 
Li fè ak pi bèl chapit nan Lèzab Mizisyen an 

N ajwe l nan kokenn chenn veye Mòn Èkil la. 


Jou sa a fòk jouk Laavan yo tande kout lanbi a 
Pou Mata Jan Klòd kouri san l pa bezwen viza 
Vin chante pou frè l pou sè l 

Pou zanmi kanmarad ki mouri 

Anba pi move tan ki pase sou peyi a. 


Jou sa a va gen lespri kèk gran nèg 
ak gran nègès 
Nou pa janm ka sonje 
san nou pa sonje Jak Aleksi 
Kala nan veye a tou 
Lespri koumandante Tche Gevara 
Lespri prezidan Salvadò Ayennde 
Lespri kanmarad Amilka Kabral 
Lespri tout vanyan gason ak vanyan nègès 
Apatayd touye Chapvil yo 
Apatayd touye Soweto yo 
Tout gran fanm ak gwo gason 
Divalye ansasinen Fò Dimanch 
Divalye ansasinen Nan Mapou 
Divalye ansasinen Jeremi 
Divalye ansasinen Kazal 
Divalye ansasinen Mibalè 
Y ala ak nou nan veye Jak Aleksi a. 

Lè n a retounen sa k a resevwa yo 

Sa k a resevwa Jak Aleksi 

Sa k a resevwa yo 

Chante pa kriye chante 

Sa k a resevwa Jan Jak Desalin Anbwaz 
Sa k a resevwa yo 

Sa k a resevwa Jeral Brison 

Sa k a resevwa yo 

Sa k a resevwa Mari Terèz Feval 

Sa k a resevwa yo. 


Jou sa a fòk nou met opalè sou tout pyebwa 
Pou moun k ap grennen nan veye Jak Aleksi a 
Tande tout vwa k ap pale 

nan govi revolisyon an 
Nou konnen byen s ak kout fizi pou sa regle 
Nou pap chante pou chante ni danse pou danse 
N ap fè teyat chante danse 
Pou n sanble pou n pare pou batay la. 


Nan pwen bagay Jak Aleksi te renmen 
kou dans pèp la 
Li te konnen gen plis leson 
nan chante yon konpòz 
Pase nan yon pil move liv 
Ki gaspiye lank ak papye pou gremesi 
Gen plis verite nan dans banda de nèg nan lari 
Sen Mak 
Pase nan tout vye pwogram tele Nouyòk tele 
Miyami 


Tele Pòtoprens k ap pouri lespri pitit nou yo. 


Li te renmen sinema 

Pa tout sinema 

Bon sinema 

Li pat rayi bon televizyon 

N a met antèn toupatou, gwo ekran toupatou 
Pou senk milyon granmoun kou timoun 
Gade kokenn veye, tande tout gwo pawòl 

Ki pral pale nan veye nou pral fè pou Jak Mòn 
Èkil la 

Lè n ap tounen e n ap tounen wè pa wè n ap 
tounen. 


Jou sa a jouk nan Ginen 
fòk yo tande kout lanbi a 
Pou Miryam Makeba vole vin chante ak nou 
Trese detrese pa yanvalou 
Mawonnen lenmi yo 
Trese detrese kòd 

Mare lenmi yo 

Bese jouk atè 

Leve drese tèt nou 

Met zam sou vakabon yo 
Yanvalou pou Jak Aleksi 
Yanvalou 

Yanvalou pou Ayiti 
Yanvalou 

Yanvalou pou Ayiti 
Yanvalou 

Yanvalou pou Ayiti 
Yanvalou 
Yanvalou pou Lafrik di Sid 
Yanvalou 
Se menm batay la 
Yanvalou mezanmi 
Yanvalou 
Yanvalou pou geriyewo Lamerik Santral yo 
Yanvalou 
Se menm batay la toujou 
Yanvalou pou nèg nwè meriken 
blan yo ap toupizi 
Menm batay la 
Yanvalou pou Jak Aleksi 
Yanvalou 
An nou bese jouk atè pou nou mawonnen yo 
Yanvalou 
N a drese ankò pou nou mache pran yo 
Yanvalou 
S ak lespri Konpè Jeneral Solèy nan tèt nou 
N ap mache leve lonè Ayiti 
Yanvalou mezanmi yanvalou. 


Botpipèl 


Nou tout nan yon kannòt k ap koule 
Sa te rive deja Sen Domeng 
Se nou sèl yo rele botpipèl 


Nou tout nou mouri depi lontan 
Sa k rete ankò ki kab fè nou pè 
Kite zòt rele nou botpipèl 


Se jodi n ap goumen ak lamizè 
Nan zile sou lanmè toupatou 
Se zòt ki rele nou botpipèl 


Agawou di long kou lannuit long 
Wè pa wè fòk jou louvri kanmenm 
Nou pa janm di nou pa botpipèl 


Nan Ginen yo te kenbe n ak chen 
Met chenn nan pye n anbake n 
Sa k pou te rele nou botpipèl 


Mwatye kagezon an te peri 
Yo vann rès la mache Kwa Bosal 


Se zòt ki rele nou botpipèl 


Jou nou frape pye n tè a tranble 
Jouk Lalwizyan jouk Venezwela 

Sa k te vin rele nou botpipèl 


Yon move tan pase sou peyi n lan 
Grangou fè chen manje rakèt 
Yo pat ankò rele nou botpipèl 


N al bouske djòb ak libète 
Yo boure n nan kanntè DPM! 
Zòt tonbe rele nou botpipèl 


Nou tap kouri pou Fò Dimanch 
Nou vin echwe nan Kwòm Avni 
Se zòt ki rele nou botpipèl 


Chalè Miyami wete nanm nou 
Fredi Chikago pete fyèl nou 
Botpipèl botpipèl botpipèl 


E poutan an wetan Vyenvyen an yo 
Ki meriken ki pa moun vini 
Se nou yo vle rele botpipèl 


Nou pa pote dwòg nan dyakout nou 
Nou pote kouray nou pou n travay 
Botpipèl se sa menm botpipèl 


Nou pa vini pou n bay traka 
Nou vini ak onè respè nou 
Se zòt ki rele nou botpipèl 


Nou pap pale fò ni rele twòp 
Men tout botpipèl egal ego 
Tout botpipèl yo se botpipèl 


Yonjou naleve na frape pye n 
Kou nou te fè nan Sendomeng lan 
Y'a konnen kilès ki botpipèl 


Jou sa a kit se Kristòf Kolon 
Kit s Anri Kisinjè y a konnen 


Kilès nou menm nou rele pipèl. 


! Dirèk pou Miyami 

Ekri sou yon kaye kenz kòb 


M ap ekri yon chanson 
sou yon kaye kenz kòb 
ti gason san kanson 
kou tout ti fi san wòb 
ka li yon bèl chanson 
sou yon kaye kenz kòb 


M ap mete l sou kasèt 
pou tout timoun koute 
pou tou sa k vle chante 
chita tande kasèt 

fòk nou jwenn yon kote 
nou sanble pou n chante 


Chak timoun k al lekòl 
kou sa k rete lakay 
kapab aprann pou kò l 
yon kantite bagay 

nan sa l chante lekòl 
ak sa l chante lakay 


lontan kaye womans 
demwazèl tap kopye 
pa te manke lafrans 
jouk nou rive bliye 
afòs nou koute rans 

ata ki moun nou ye 


timoun alèkile 

ouvri zorèy tande 

kale je nou gade 
chwazi byen sa nou vle 
nou pa bezwen mande 
ni di tanpri souple 


timoun fèt pou konn li 
son dwa fondal natal 
pito se nan liv pal 

li li sa k gade li 

tout timoun dwe konn li 
son dwa fondal natal. 

Long distans 


M jwenn sou biwo m 3 

Ak 4 lòt chif 

M di sa a fòk s Ayiti Kafou Fèy 
M pase 011/509/1/3 etsetera 

Ki moun ki reponn? 

Sa yo rele pitit fi m lan 

Paske l mache ak yon Dyakout 
Anba bra l 

Kote l bare ak de zou twa moun 
Li voye monte 


M di 1: Wozan 

- Wozan, m pa tande ou marye, 
Ou fè pitit, ti gason ou ti fi? 

- Ti gason. 

- Kouman ou rele l? 

- Mandela. 


(Silans) 


- W ale? 
- Non. Ou konnen, kou kè m kontan twòp, 
Fòk mwen kriye kanmenm. 


Nouyòk Siti 


Tiktak yon mont brasle piti piti 

nan bra yon nègès bèl kou yon reklam 
sou yon pòt ponmad pou fè tèt gridap 
tounen krinyè swa 

se Nouyòk Siti 


Vakam sobwe a ki bondi 

sot anba tè kou l pase Koloumbya 
al met fren san venn senkyèm 
reveye tout moun nan dòmi 

se Nouyòk Siti 


M plonje anba dlo m al leve Bwouklin 
m plonje ankò m tounen Manatann 
asansè radyo siti a ranmase m 

li flonnen kè m swasantyèm etaj 

se Nouyòk Siti 


Sa m wè la a grenn pwonmennen 

ni bwa pi wo pa janm ka wè l 

kou mòn dèyè mòn pi wo pi wo ka dyab 
bilding dèyè bilding bare syèl mwen 
men Nouyòk Siti 


Lò m te rive la nan sezon chalè 
m te kwè lanfè pa ta ka wè la 

lò livè limen tout lanp gran jounen 
m kou yon sourit nan yon frijidè 
nan Nouyòk Siti 


Yo te di m papye san dola nan lari 
te kou fèy chèch sou gran chimen 
bese leve fin kraze tout do m 

pou chak dola m resi mare 

nan Nouyòk Siti 


Swe kou nou swe redi kou nou redi 

nou pap wè zetwal leve pou nou 

tou tan blan pòv ak nèg pòv pa met ansanm 
pou tout bilding vin menm wòtè 

nan Nouyòk Siti 


Si nou te li sa Jefèsonn t ekri 

s ak fòs ponyèt nou pou rebat kat la 

pou pajanm gen nèg k ap mouri grangou 
ni blan fredi oubyen chalè touye 

nan Nouyòk Siti 


Nou mèt tande nèg pran Chikago 
kou nèg pran lakomin Atlanta 

se pankò anyen l pap chanje zikak 
kote pou nou pete bon deblozay la 
se Nouyòk Siti 


Fòk s on deblozay ki trase egzamp 
jan nèg kou blan kapab viv byen 

nan mitan pil ak dal byennèt 
blan ak nèg rale rèd ansanm sanble 
nan Nouyòk Siti 


Nou kouri kite Ayiti 
kouri kite Pòtoriko 
kouri kite Dyomeka 
nou vin bouske lavi 
nan Nouyòk Siti 


Kou zòt ki kite Langletè 
zòt ki te pati kite Litali 
zòt ki te vole kite Filipin 
te vin bouske lavi 

nan Nouyòk Siti 


Kou zòt ki tap kouri pou KKK 

kite Alabama kite Jyòjya 

sove pou lougawou pa fin manje pitit yo 
yo vin chache lavi 

nan Nouyòk Siti 


"NI Nou bare ak lanmò nan chak kwen 
1 lanmò lèd ak kouto nan dan l 

1 lanmò k ap fouye pòch kadav 

Mi lanmò sinbèlgwens san koutya 

| nan Nouyòk Siti 

Gen moun ki pa renmen vil sa a 
yo di l woywoy l san nanm 

mwen menm m konnen se pa vre 

"II - ! - 


tou sa ki fè lavi a bèl genyen ] 
nan Nouyòk Siti 


M konnen li pa manke ni tèt ni kè 

pou fout Wachintonn yon panzou 
renmèt Lamerik yon gran wòl pou l jwe 
ou wè kilès kokenn kado m sere 

pou Nouyòk Siti 


Papòt Mezon Blanch la gen yon wanga 
kou yon prezidan pile l 

batri tèt li ak batri kè l al bannann 

s on lòt kote pou koze a regle 

se Nouyòk Siti 


Militè Pentagòn yo pi mal toujou 
tout konpyoutè yo pwograme 
pou fè yo fè betiz sèlman 

li lè pou yo vin pran lòd pèp la 
nan Nouyòk Siti 


Nou ta ka chita san lapèrèz nan tyò n 

pou nou pran van kont nou nan Santral Pak 
pitit pitit pitit nou ta ka chante 

ala yon bèl vil al on bèl vil 

se Nouyòk Siti 

Sa pa ta pi difisil pase sa 

si yo te vle pran yon ka dlo Idsonn 

vese nan Is Rivè plati yon ka Alèm 

bati yon michan Tou Babèl 

bay Nouyòk Siti 


Kote Nasyonzini fin kriye fayit 

ak delege gouvènman k ap pal anpil yo 
Tou Babèl sa a se ta pèp la dirèk 

ki ta pale yon lang pou tout pèp konprann 
nan Nouyòk Siti 


Fòk ta foure yon bon jan Linkòln Senntè 
ak yon Metwopolitann ladan l 

pou tout moun kapab jwi 

sa nèg ki sot Nyou Olean pote 

pou Nouyòk Siti 


Fòk yo ta brase Bwodwe ak Òfbwodwe 
bwote yo bò poto mitan Tou Babèl la 

pou tout pèp la sanble koute 

sa k nan vant tout bann talan k ap gaspiye 
nan Nouyòk Siti 


Ak tout Ti Jan savan pase wa 

ak tout lekòl tout pwofesè 

ak tout jounal tout liv ki pibliye 

tout radyo tout tele k limen nuit kou jou 
nan Nouyòk Siti 


Si yo te vle yo te ka mezanmi 

ak tout gwo mwayen tout sipèb machin 
yo pa bezwen plis pase sa 

si yo te vle yo ta chanje lavi a 

nan Nouyòk Siti 


Moun ta travèse sot lòt bò lanmè 
monte vin wè yon zile k an penpen 
moun ta degrengole desann N yagara 
vin tande yon lòt levanjil k ap preche 
nan Nouyòk Siti 


Tou sa k t antrav tounen avantaj 

Wolstrit yon palè mèvèy pou tout timoun 
lalibète pa ka sèlman yon estati 

toutòm dwe gen dwa reve kou mwen 
nan Nouyòk Siti. 

Ochan pou Nikaragwa 


' 

Pou sa k pa konnen m 

te m tou di m s on ti nèg mawon 
ki te gen twa zan sèlman 

lò marin meriken desann sou Ayiti 
kou malfini sou yon manman poul 
lage tout pitit li yo nan patou 


2. 

Fanmi m te esplike m sa Ayisyen te ye 
kouman gran gran papa m te goumen 
pou vire yon sitiyasyon ki te lanvè landrèt 
lò yon pèp te kase chenn lesklavay 

pou l pwoklame li lib endepandan 
granmoun pa restavèk okenn lòt 


3. 

Yo esplike m nou sibi yon avilisman 

pi rèd pase souflèt ak kout pye 

peyi n pa rele n chè mèt chè mètrès ankò 
depi nou kite blan debake lakay nou 

blan nan lang nou vle di etranje 

m tonbe mawonnen yo nan jounal nan liv 

4, 

M rive laj pou m aprann tout istwa d Ayiti 
depi Kristòf Kolon jouk 1915 

te gen dekwa pou yon jenn gason ta fyè 
dekwa tou pou lawont ta pete fyèl li 

m grandi ak tout rèv mwen plen batay 
batay m genyen batay m pèdi 


5. 

Menm epòk la menm malfini an yo 
desann sou Kiba sou Nikaragwa 

wete nanm tout jenn kòk ki vle chante 

8 apre Chalmay Peral mouri tande non l 
somèy mwen te chaje ak flanbwayan 

lò m koumanse tande non Sandino 


6. 

Lò sa a Lalmay te mèt vale Lafrans 
Etazini te mèt deklare lagè 

Mwen menm nèg mawon lespri m 
tap gete nan mòn Nikaragwa 
malfini k desann soti nan Nò 

pou kaba ras kòk kalite nan Sid yo 


di 

Itlè ta kab dechèpiye Lewòp 
Franko ta kab demantibile Lespay 
m pa di sa pa fè m lapenn pou yo 
mwen menm nèg mawon 

sa ki leve m frape m atè 

drese m mete m kanpe doubout ankò 
se nouvèl ki te sot nan bwa Nikaragwa 


8. 

Pètèt pa ta gen Iwochima 

si pat genyen Pèl Abò 

sa nèg mawon ye nan vant bèf la 

men lò meriken leve y envante Somoza 
epi apre Somoza Somoza pi di 

m te santi Jan Klod Divalye dèyè 


9. 
Kiben se premye pèp bò isit 

ki lave lonè kòk kalite nou yo 

pi lwen Vyetnamyen bay Meriken yo 
yon leson ki sanble ak kal 

Ayisyen te fout Franse yo 

poutan malfini pa gen memwa 


10. 

Kantite vanyan gason ak vanyan fanm 
ki peri Nikaragwa 

anvan yo resi derasinen Somoza 

voye al mouri nan bra Siyaye 

kote tonton Sam ak tonton Makout 

ap tete lang lajounen kou lannuit 


11, 
Nou menm nèg mawon ki tap gade sa 
nou pran kouray 


nou fete 

nou chante 

ochan ochan 

bèl ochan pou Sandino 


12; 

Siyaye ki tande n ap chante 
bay lòd arete n bat nou 

jete n nan prizon touye nou 
S atò nou chante 

ochan ochan 


13. 

Siyaye pran chenn 

sanble tout Somozis 

ki te suiv chèf yo Ozetazini 

peye tout sanzave li jwenn 

met sou pye yon lame li rele Kontras 
pou y al touye kòk kalite ki chape yo 


14. 

Kouman ou vle m pa an kòlè 

lò m chita Miyami m tande 

Kongrè meriken ap vote lajan pou lame sa a 
k pral ansasinen timoun kou granmoun 

epi montre n sa k ap tann nou 

kou nreyisi voye Divalye al jwenn Somoza 


15. 
Kouman ou vle m pa an kòlè 

lò m tande malfini desann sou Lagrenad 
y al bay yon lòt rekò pou Lamerik 

rekò pi gwo peyi sou latè beni 

ki kraze pi piti peyi sou latè modi 
kouman ou vle m pa an kòlè 


16. 

Li jounal meriken gade televizyon 

koute radyo tande diskou minis 

pawòl gran potpawòl entevyou gran lidè 

si se pa anvayi yo vle anvayi 

Nikaragwa 

si se pa yon kout Lagrenad k nan tèt yo ankò 
se mwen nèg mawon ki pa konprann 

anyen 


TZ, 

Men g anpil neve tonton Sam 

ki fè kou yo pa konprann 

sa pèmèt yo dòmi pi byen 

si yo te konprann yo pa ka dòmi 
sa m wè pou wou tonton Sam 
Antwan nan Gonmye pa wè l 


18. 
M rele w tonton m pa neve w 

m pa renmen w m pa rayi w 

ou plen neve ki nèg mawon kou mwen 
se pou sa m ap di w sa yo pa di w 

w ap pèdi lagè sa a 


ak tout ti rès prèstij ou a 


19. 
Lagè w koumanse nan Lamerik Santral la 
w ap pèdi l kou w te pèdi 
lagè nan Endochin lan 
se pa mwen sèl ki wè sa 
gen kèk neve w tou ki pa pè pale 
ou bouche zorèy w pou w pa tande yo 
anpil inosan pral peye pou koupab 


G anpil nèg mawon Ozetazini 
nèg mawon nwa nèg mawon blan 
g anpil nèg mawon nan tout peyi 
se pou tout mawon toupatou 

ta leve pou nou di nou bouke 

ak tonton blan kou nwa 


Yon sèl jan lapè ta reye sou latè 

fòk Nikaragwa bay Etazini yon grenn kal 
ka fè Lalmay Lafrans Langletè sezi 

Litali Lespay Japon reflechi 

pentagon lan anile tout kòmand zam li yo 
siyaye revoke tout ansasen l yo 


Fòk tout nèg mawon nan tout peyi 

ta sanble nan yon kokenn chenn Bwa Kayiman 
tout kòk kalite nan nò kou nan sid ta kanpe 
pou nou pare yon grenn koukouwouj 

ka fèmen bèk tout malpalan yo 

ka koupe zèl tout malfini yo 


Lò sa a depi Ayiti jouk Chili 
nou tout ka chante lib 
Chalmay Peral o ochan 

bèl ochan pou Sandino 
Ochan Ochan 

bèl ochan pou Ayennde. 


Pinga touche Mòl Sen Nikola 


Gen tout yon syèk depi Meriken ap lonje dwèt 
sou Mòl Sen Nikola 

patriyòt toujou di yo pa touche 

Mòl Sen Nikola 

Jodi a nanpwen patriyòt nan palè a 
pou di yo pa touche 

Mòl Sen Nikola 

nanpwen minis ki pou demisyonnen 
pou yo pa siyen kontra vann 

Mòl Sen Nikola 

nanpwen depite k ap monte alatribin 
fin pran chenn rache kokad yo 

pou yo pa vote vann 

Mòl Sen Nikola 


Kilès nan gouvènman nou wè 

k ap kanpe pou di non li pap pran lajan 
madichon sa a met nan pòch li 

Si nou tout pa pete rele pinga touche 
Mòl Sen Nikola 

Si nou tout pa met ansanm 

pete yon sèl rèl 

pinga pinga pinga touche 

Mòl Sen Nikola 

si nou tout ansanm pa rele 

anmwe 

anmwe 

pinga touche 

Mòl Sen Nikola 

si nou pa rele anmwe 

pou yo tande nou jouk lòt bò lanmè 
lò n pa konnen Meriken va pran 
Mòl Sen Nikola 

se pou tout pèp Ayisyen leve 

kriye chalbari dèyè sa k vle vann 
Mòl Sen Nikola yo 


Tout pèp Ayisyen sa k anndan kou sa k deyò 
tout pèp Ayisyen leve rele madichon 
madichon dèyè sa k vle achte 

Mòl Sen Nikola yo 

madichon dèyè sa k vle vann 

kou sa k vle achte 

se vòlò y ap vòlò 

toulede se vòlò yo vle vòlò 

Mòl Sen Nikola 

Se pou nou tout rele 

bare vòlò 

pa touche 

Mòl Sen Nikola 


Anbasad Etazini Pòtoprens demanti 

pa koute yo 

ki lò nou konn tande diplomat Meriken 
ouvri bouch yo pou di laverite 
Gouvènman Ayisyen demanti tou 

Sa yo rele gouvènman Ayisyen an 

se non jwèt yon mezon komès 

k pare pou l likide tout peyi a 

met lajan sou non pitit madanm bòpè 
anvan yo kriye fayit vire do yo 

lage nou tout nan tyouboum 


Nou kapab 
se pou nou enpoze yo vann 
Mòl Sen Nikola 


Sa pou blan Meriken fè 

ak Mòl Sen Nikola 

pou ranplase Gwanntanamo 
yo sètoblije renmèt Kiba 


Se pa jodi a Meriken ap lonje dwèt 
sou Mòl Sen Nikola 

fwa sa a yo te vini ak yon gwo bato blanch 
djip ak plak ofisyèl lamarin Etazini 
te sot nan vant bato a 

tonbe woule nan tout chimen 

Mòl Sen Nikola 

Meriken desann ak bousòl ak chenn 
pou yo pran mezi 

yo plante pik, yo met longvi sou pik 
pou yo gade anwo gade anba 

gade agòch gade adwat 

abitan Ayisyen pa pase kote yo ye 
se blan 

blan Meriken ki twouve l ap siyen lese pase 
pou nèg nan peyi nou an 

mache nan vye chimen nou yo 

sot nan jaden al lakay yo 

yo pran tè abitan yo 

san yo pa renmèt yo yon sèl bout papye 

ki pote mak jijdepè ni isye 

pa menm polis riral 


Yo met fa ki klere jouk tèt mòn Defòj 
yo te vle pran 

Mòl Sen Nikola 

pou met baz yo la 

pou yo met tout kalite zam 

yo pat gen dwa met Gwanntanamo 
pou yo met tout djipopo 

k ap pwezonnen tè kou lanmè 

Mòl Sen Nikola 

sa k ba yo dwa debake djip 

sa k ba yo dwa mache 

lib nan tout chimen 

Mòl Sen Nikola 

kou si yo te nan jaden yo 

kou si yo te nan lakou yo 


Nou konnen byen pwòp sa k ba yo dwa 
Lò nou mande yo sa y ap fè la a 


yo reponn se mezire y ap mezire 
yo reponn yo pral mezire 

a a ooo 


tout kòt la 

manti 

se Mòl Sen Nikola y ap pran 
pou yo met baz yo 


Depi yon syèk Meriken ap lonyen 
Mòl Sen Nikola 

fwa sa a sa k debake yo 

se militè 

yo di n yo s apantè 

yo s enjenyè 

se kesedyo kesekwann 


Moun Bonbadopolis 

ki te wè yo konstate 

yo tout se militè 

epi sa ou tande a se militè Meriken yo 
k ap bay Ayisyen lese pase 
nan peyi nou an 

sa ki ba yo dwa sa a 

mezon konmès 

k enstale nan palè nasyonal la 
pou vann tout byen pèp la 
pran lajan met nan bank swis 


Nou di 

sa pa dwe pase konsa 
se pou n rele 

anmwe 

pinga touche 
Mòl Sen Nikola 


Si n pat rele 

malpouwont yo ta vann 
Mòl Sen Nikola 

anvan nou bat jen 
yadinson bay yo siyen 
pou katrevendiz an 

bay katrevendiz an se kou vant aremere 
chak fwa abitan foure tèt yo 
nan pèlen vant aremere 

sa k toujou rive 

yo pèdi yo toujou pèdi tè yo 


N a pèdi Mòl Sen Nikola 

na pèdi plis pase sa 

na pèdi peyi nou an 

tout peyi a va pwezonnen ak pwezon atomik 


Kote Meriken met baz zèb pa pouse 

tout pyebwa fennen jete fèy yo 

tout zwazo mouri 

tout sous dlo cheche 

tout pweson neye pouri nan lanmè 

Y ale y a tounen ankò an tèt pare 

tout Ayisyen k pa vle lawont sa a pete fyèl yo 
tout patriyòt ki gen nen nan figi yo 

Ayisyen nan tout pati 

Ayisyen nan tout relijyon 

Mk i Soti — 


sa k nwa nwa 

sa k milat milat 

sa k sot Fondèblan 

sa k sot Fondènèg 

sa k pitit pitit Polonè Desalin pat touye yo 
sa k pitit Boukmann ki te bay tout moun 
lakominyon nan Bwa Kayiman an 

sa k katolik 

sa k pwotestan 

sa k advantis 

sa k temwen Jeyova 

sa k pa gen relijyon ditou 


Lò nou tout tonbe rele pou n pa toufe 
etidyan Ayisyen k a Pari 

etidyan Ayisyen k an Bèljik 

travayè Ayisyen k Monreyal 
bòtpipèl k ap rale di nan Florid 
rezidan k ap swe Chikago 


Lò nou tout pete rele 

na voye nouvèl la ann Afrik 

na voye nouvèl la Meksiko 

pou tout Ayisyen kote yo ye 

pete yon sèl rèl 

na voye tep la tounen Bonbadopolis 
pou patriyòt la yo konnen 

gen patriyòt k ap rele ak yo 

pinga touche 

Mòl Sen Nikola 

Ayisyen k andedan, Ayisyen k andeyò 

na pete yon sèl eskandal piblik 

sa va tonbe nan zòrèy yon gwo madanm 

ki tanzantan nan tan malouk sa a 

tanzantan kanpe pou l di laverite kanmenm 
pou tout moun ki vle tande 

koze a va tonbe nan zòrèy 

yon madanm yo rele Enfòmasyon 


Kab gen yon gran nèg nan Wachintonn Pòs 
yon gason kanson nan Nouyòk Taym 

yon nonm ki fè respè l nan jounal Lemonn 
ki leve yo gaye nouvèl la 

gen Meriken k nan konplo ak yon mezon 
konmès 

nan palè nasyonal Pòtoprens la 

pou pran Mòl Sen Nikola 

pandan pèp Ayisyen ap dòmi 


Si gwo madanm yo rele Enfòmasyon an soud 
si pa gen yon sèl gran nèg 

nan Wachintonn Pòs 

si pa gen yon sèl gason kanson 

nan Nouyòk Taym 

ni yon nonm respektab 

nan Lemonn 

ki pou gaye yon nouvèl konsa 

nou mèt fèmen tout pòt 

voye kle jete 

n ale 


Anri Kristòf pap reveye anba mòtye Lasitadèl 
pou l atake bato k ap antre nan larad 

Mòl Sen Nikola 

Man Penba kouche kou yon koulèv andòmi 

li pap tire sou elikoptè 

ak B52 k ap vole nan syèl nou an 


Pèsonn pap ban nou ni vann nou zam kredi 

s on sèl zam nou kab achte 

ak ti kòb nou an 

se lapawòl 

se vwa n ak vwa kèk bon moun ki toujou rele 
lò tout kapon ak konplis vòlè a yo pe bouch yo 
men lapawòl yon grenn sanba 

se betiz 

vwa yon grenn konpòz 

pi fèb pase silans nan savann dezole 


Si nou tout met ansanm 

pou nou repete yon sèl pawòl 

si nou tout nou kanpe 

pou pa kite Meriken pran pye 

Mòl Sen Nikola 

si nou tout bay lavwa 

dekwa pou yo tande nou sou tout latè 
ap rele ansanm pinga touche 

Mòl Sen Nikola 

y atou konnen sis milyon nèg 

n 


pare pou yo fè ankò 
sa gran papa papa gran papa nou yo te fè 
nan yon ti zile nan lanmè karayib la 

gen prèske desanzan. 


| | ... Ni Latoti 


Si nou pat rele fò pou nan Ginen tande 
se jodi yo tap fè dappiyan 

sou tout byen pèp la 

g anpil moun ki ta wòd kontan 

si koutye ki pran pòz PDG palè a 
ta jwenn lwe Lil Latòti 

bay chak minis lajan pa yo 

an dola 

pou y al depoze san pwoblèm 

nan bank swis 

sis milyon moun pare pou yo rele 
pinga touche Latòti 

fwa sa a se pat militè ki te vini 

se bizismann yo te voye douvan 
yo chwazi yon bon moman 

yo konnen palè a s on Mezon Dafè 


Depi nan tan Benbo Latòti ap atire sanzave 
se konsa pirat boukanye flibisye 

pat jwenn lòt kote pou yo te geri bosko yo 

yo pati la pou yo vin plante sou gwo Zile a 
sistèm esklavaj pi fewòs 

ki janm genyen sou latè beni 

tout moun konnen rès istwa a 

blan ale nèg ranplase blan 

blan tounen bay nèg plis leson 

` “n 


kouman pou yo maspinen nèg parèy yo 
blan fè sanblan ale 
yo tounen an tètpare pi rèd ankò 


Pa gen lontan bopè ak bofrè prezidan 

te sèl chèf nan kontrebann ak dwòg 

ki te layite kò yo Podpè ak Latòti 

se pa tripotay sa te nan tout jounal 

yo t arete bofrè a jije 1 Pòtoriko 

jete nan prizon Teksas 

lò li retounen Ayiti tapi wouj te deploye 
Mayi Gate pou resevwa zewo nasyonal la 
enben bèl ti gason sa a pèsonn moun 

pa ka enpoze l pase Miyami al Dominikani 
sa ki di si li pa gen kòb nan sosyete anonim 
ki vle jodi a ou denmen achte Latòti a 

yon si tèlman bon pò 

kote dwòg gen dwa fè sa li vle 


Ayiti ta vin rich e prospè kou Sen Domeng 
ak yon pèp ki pa benefisye anyen 

anyen 

esepte kout baton ak bal wouzi polis riral 
ki ranplase komandè Sen Domeng yo 


Men plan vant aremere a 

gen lè l gen pwèv ginen 

tout moun ap di fòk lachanm vote l 
koutye a pral degaje l kou mèt Jan Jak 
pou l voye depite japwouv nan bisantnè a 

regle yon zafè prese prese li pa ka rate 
| bizismann yo mèt ale y a tounen ankò 
wè pa wè se pou yo devlope Latòti 


Mwen menm te m di w sa m konnen 
| m konnen nèg Latoti k ap bay uitèMiyami 
renmen peyi yo kou yo renmen manman yo 
yo ta renmen tounen lò yo kapab 
al benyen nan lanmè 
al wè frè yo ak sè yo 
yo sanble chak fwa yo kapab nan ti klib yo 
kou moun Grangozye sanble Monreyal 
kou moun Marigo sanble pou yo sonje lakay 
sanble pou yo pale nan kasèt 
voye nouvèl ak yon ti lajan bay fanmi yo 
pa konsa Italyen ki pati kite Litali 
kou Grèk ki te pati kite Lagrès 
| kou Libanè ki pati kite Liban al travay lòt kote 
toujou fè 


San manman ki soti pou yo vann Latòti yo 
| san lè pou yo bay jete fatra pwezon la 
san lè pou yo gate tout bèl dlo Lil Latòti 
| ak fatra anpwazonnen pèsonn pa vle 
nan peyi yo a 
| pèsonn pa vle lakay yo a 
san lè pou fè kèk gwo tiyo pase anba tè 
| al nan mitan lanmè kontre kouran Gòlf Estrim 
anpeste tout oseyan Atlantik la 
| tout bon pweson nèg ak nègès ap sonje 

"m a 


pou y al manje lò yo tounen lakay yo 

tout bon koubouyon pweson y anvi manje 
ak pweson k fèk peche 

ak piman k fèk kouyi 

nan vye jaden vye gran papa yo mouri 
kite pou yo se sa ki rele lapatri 

se pa lòt bagay 

n ajwenn lò nou tounen 

nan demanbre 


wayo wayo 
wayo 
wayo 
Sen Jak Majè monte chwal li kote l prale 
nan demanbre 


| ... ni Plantasyon Dofen 


Si gen yon mo m rayi 
Sa yo rele rayi 
jouk kè m tounen 
kou m tande nan zòrèy mwen se 
PLANTASYON 
sa fè m sonje koloni 
sa fè m sonje Sen Domeng 
fwèt ap grennen sou do nèg dri kou lapli 
se yon leson istwa m pap janm bliye 
Antwan Simon te di plante plante 
m dakò mil pou san 
kanta mo plantasyon an 
m pa vle tande l ni an kreyòl ni an franse 
lè kon sa m anvi limen yon bwa pen 
m pa janm vizite Plantasyon Dofen 
poukisa poutèt non an 
poutan m te konn moun ki te ret la 
moun ki te zanmi m prèske fanmi m 
bon jan Ayisyen bon jan Meriken 

| gen move Ayisyen ak bon Meriken tou 
pou mwen plantasyon 

| se kou gwo mo elèv lekòl refize li 
nan silabè franse 
Antouka lò plantasyon Dofen tap mache 
nou te bliye mo a nèt 
afòs pit te bouche je n bouche nen n 

pit te vin okipe premye plas 

apre kafe 

Plantasyon Dofen t an penpan 

plastik soti kote l soti l gate jwèt la 

anpil gran nèg te benefisye 

yo fè lajan kou bas nan endistri sandal 

kou denmon nan endistri sakamen 

abitan pat si tèlman benefisye 

se toujou kon sa 

nèg pa manje pit 

kokenn dife konn pran nan Plantasyon Dofen 
lè kon sa yon sèl jan k te genyen 

pou te touye dife 

se pou te limen yon lòt dife sou lòt bò 

lò de dife te kontre yo te boule jouk yo bouke 


Sa k tande gen piyay pou moun ki gen lajan 
nan kote ki gen plis pòv k ap mouri grangou 
kouri vin an Ayiti 

sa yo vle fè Plantasyon Dofen 

s on kote pa gen ni taks ni enpo ni dwan 
tout machandiz antre lib libèt 

sa yo vle fè ankò 

s on antrepriz tout bèt 

kote ou ka jwenn tout bagay 

esepte sa nèg Ayisyen ka bezwen 
kontrebann pap gen dwa dazil okenn lòt kote 


Poutan gen moun ki di bèl bagay sa pap fèt 
ni jounen jodi a 


ni apre madigra 
fòk ta gen yon lachanm lougawou 
ki ta vote kontra a 


Gen nèg ki di se trak m ap ekri 

m reponn se sa menm 

se pa lòt bagay 

M te di sa depi Dyakout 2 paj 2 
gen yon tan pou voye flè 

gen yon tan pou simen trak 

lè trak la rive ankò 

trak pou lage nan mache riral 
trak pou bliye sou ban nan chapèl 
trak pou foure anba zòrye 

timoun kou granmoun 

ak kèk gwo pawòl ki pou antre nan tèt yo 
trak pou met sou plak 

trak pou jwe sou tep 

m ap ekri trak jouk mayi mi 

jouk bourik souri ranni 

sa k pa kontan voye wòch 


M pral mande charite nan lari Litèl Ayiti 
nan lari Bwouklin 

nan lari Boston 

pou n fè yon milyon trak 

poun gaye gratis nan tout mòn lakay 


Sanvègòy yo mèt lwe pou 99 an 
Plantasyon Dofen 


— 171 — 


yo mèt pran dola blan ki vle achte 
Plantasyon Dofen 

yo mèt bale wouze bati lotèl ak sipè mache 
Plantasyon Dofen 

yo mèt chase abitan 

bay blan dwa delivre dantite pou nèg 
k al travay 

Plantasyon Dofen 

pou fè l tounen 

yon paradi terès 

pou blan sèlman 


M pral mache ak yon kwi 
toupatou kote k gen Ayisyen 
mande lajan m fè 5000 kasèt 

m ap lage gratis nan men malere 
ki pa dakò 

Plantasyon Dofen 

tounen yon Lafrikdisid 


Premye kote pou n fout dife 
se nan kat kwen 
Plantasyon Dofen 


kou nou tande modòd Desalin lan nan radyo. 


Nouvo Testaman 


An diz nèf san senkant kat 

M t ekri testaman m 

M te di m pa vle okenn pè 
Vin pale laten nan tèt mwen. 
Jounen jodi a, m pa gen pwoblèm sa a 
Paske pè pa pale laten ankò. 
Menm Bondye 

Sètoblije aprann kreyòl 

Kou tout lòt blan 

Ki vin isit 

Pou fè biznis ak nou. 


Sann 


Ti bwèt ou wè sou fenèt la 
se sann k a rete 
lò yo fin boule kadav mwen 
men mwen te di w deja 
| sa lanmò ye 
| ma di w-ankò 
lanmò enben lanmò 
se kou anvan manman m t ansent mwen. 


Men sa n ap jwenn nan Dyakout 1, 2 ,3 ,4 


Dyakout 1 


Kristyan Bolye o 

Se bon 

Ektò Ipolit 

Oto a pa rete 

Touris, pa pran pòtre m 

Men jan sa te pase 

Mèsi, Desalin 

M prale fè yon ti vwayaj nan lalin 
. Lapli tonbe 

10. Leogan-Difò 

11. Bravo, maren 

12. Yo di travayè pa gen dwa pran midi 
13. M dòmi, m reve m ale sou lanmè 


SO YA n fe e pet 


Dyakout 2 


Mwen menm ou menm 
Afich se zam 

Wòkfèlè 

Pye atè 

Bèl syèl 

Tonton makout 

OEA 

Si legliz 

Dans 

Sa klè 

Chwal mwen sele 
Enstriksyon sivik 
Antigòn 
Chouchoun 

Jak Aleksi 
Toutouni 

Dlo 

Jou dlan 

Si pap te konnen 
Ki lè li ye? 

Aba 

Prejije 

Nèg nan Pari 

Jan Jak Desalin Anbwaz 
Kòb meriken 
Filozofiy 

Samin 

Bondye bon 


Dyakout 3 


Men Dyakout 3 
Chante 

Zonbi 

Blan mannan 
F.M.I. 

Kosmo 

51 
52 
54 
56 
57 
58 
60 
61 
62 
64 
66 
67 
68 
69 
70 
71 
72 
73 
74. 
75 
77 


83 
85 
90 
91 
93 
98 


Pwovens 
Dede Kontan 
Rèv 

Dyaz 

Lanbi 


Dyakout 4 


Sa m di nan sa 

Yon veye Mòn Èkil pou Jak Aleksi 
Botpipèl 

Ekri sou yon kaye kenz kòb 
Long distans 

Nouyòk Siti 

Ochan pou Nikaragwa 

Pinga touche Mòl Sen Nikola 
... Ni Latoti 

... ni Plantasyon Dofen 
Nouvo Testaman 

Sann 

Lòt liv Moriso-Lewa ekri: 


Plénitudes, Imprimerie Telhomme 
Le destin des Caraibes, Widmayer 
Récolte, Widmayer 
Natif Natal, Imprimerie de l'Etat 
Diacoute, Deschamps 
Antigone en Créole, Deschamps 
Diacoute 2, Nouvelle Optique 
Kasamansa, Nouvelles Editions Africaines 
Jadinkréyòl, Nouvelles Editions Africaines ! 
Roua Kreon 
Vilbonè, Jaden Kreyòl 
Ravinodyab, L'Harmattan 
Dyakout 1, 2, 3, Jaden Kreyòl 


"Vous le voyez bien, la 
| question d'une litté- 

rature en langue créole 
- peut étre résolue par 

l'affirmative". 
. (Jean Price Mars, "De 
Saint Domingue a 
Haiti", ou il reproduit in 
extenso un long poème 
de Dyakout.) 


"Lang lan, s on enstriman, se yon tanbou. Tout tanbou se tanbou. Men 
tout tanbouyè pa Ti Wowo. Moriso-Lewa s on Ti Wowo, lò l ap 
anplwaye kreyòl pou | fè pwezi. (Doktè Pradèl Ponpilis nan yon 
konferans li bay an Ayiti, 29 fevriye 1984.) 


"Men Moriso, se nèg, se nan esans pèp la li pran tou sa li di". 
(Emanyèl Anbwaz, zanmi d anfans pwèt la, nan yon diskou nan gwo 
fèt Askonna òganize 29 fevriye 1984, Pòtoprens.) 


"Lonbrit Moriso mare ak Ayiti, 

Lonbrit Moriso mare ak Lafrik, 

Li mare ak pèp ayisyen, 

Li mare ak tout nèg nwè". 
(Pòl Larak) 


Moriso Lewa "is one of the most famous living poets". (Bernard 
Diedrich, representative of Times Magazine in the Caribbean) 


"Even when the people foryet who Francois Duvalier was, they will 
remember Moriso-Lewa and they will understand that this writer went 
beyond chronicling the treachery of a single dictator to the universal 


` tale of bad kings ruling through bad sons." (Dr. Léon Hoffman, 


Princeton University, in Miami Herald, April 29, 1982) 

Si 
"Pwezi Moriso-Lewa, se yon pwezi ki makònen ak tout tray, ak tout 
tribilasyon, men ak tout lespwa tout pèp ayisyen an. Se pou sa nou 
rele I papa literati kreyòl la". (Mari Masèl Bito Rasin, ki tradui prèske 
tout Dyakout an anglè.) 

